title: Władysław Kozakiewicz

text: Moskovan olympialaisissa yleisö kannusti Neuvostoliittolaista hyppääjää Konstantin Volkovia ja vihelsi Kozakiewiczin suorituksen aikana. Kultamitalin varmistumisen jälkeen Kozakiewicz teki kyynärpäällään eleen kohti yleisöä. Hän jatkoi hyppäämistä ja paransi maailmanennätyksen lukemiin 578 cm. Tapahtuneesta otetut valokuvat kiersivät ympäri maailmaa, pois lukien Neuvostoliiton. Neuvostoliiton Puolan-suurlähettiläs vaati Kozakiewicziä palauttamaan mitalin. Puolan hallituksen virallinen kanta asiaan oli, että kyseessä oli rasituksen aiheuttama tahdosta riippumaton lihaskouristus.


title: Władysław Kozakiewicz

text: Helsingin MM-kilpailuissa 1983 Kozakiewicz sijoittui kahdeksanneksi tuloksella 540 cm. Hän loikkasi Länsi-Saksaan vuonna 1985, sai maan kansalaisuuden ja voitti kolmesti Länsi-Saksan mestaruuden sekä teki kahdesti maan ennätyksen (568 ja 570  cm).


title: Władysław Kozakiewicz

text: Sisäratojen EM-kilpailuissa Kozakiewicz saavutti pronssia Katowicessa 1975 tuloksella 530 cm, voitti kultaa San Sebastiánissa 1977 tuloksella 551 cm ja Wienissä 1979 tuloksella 558 cm sekä saavutti vielä pronssia Milanossa 1982 tuloksella 560 cm. Milanossa 1978 hän sijoittui viidenneksi tuloksella 540 cm ja Sindelfingenissä 1980 neljänneksi tuloksella 550 cm.


title: Władysław Kozakiewicz

text: Kozakiewicz voitti universiadeissa kultaa Sofiassa 1977 tuloksella 555 cm ja Méxicossa 1979 tuloksella 560 cm.


title: Markku Hyvärinen

text: Markku Hyvärinen on muun muassa seuraavien henkilöiden nimi:


title: Anthony Dawson

text: Anthony Dawson (18. lokakuuta 1916 Edinburgh, Skotlanti – 8. tammikuuta 1992 Sussex, Englanti) oli skotlantilainen näyttelijä. Hän näytteli elokuvassa ensimmäisen kerran vuonna 1943.


title: Anthony Dawson

text: 1960-luvulla hän näytteli Pyhimys-sarjassa Floyd Vosperia. Hän esiintyi myös kolmessa James Bond -elokuvassa. "Salainen agentti 007 ja tohtori No" -elokuvassa hän esitti professori Dentiä ja elokuvissa "Salainen agentti 007 Istanbulissa" ja "Pallosalama" hän esitti Ernst Stavro Blofeldia. Hänen kasvojaan ei kuitenkaan näytetty kummassakaan eikä hän esiintynyt omalla äänellään, vaan Blofeldin äänenä oli tuolloin Eric Pohlmann.


title: Canadian Airlines

text: Canadian Airlines oli vuosien 1987–2001 välisenä aikana Kanadan toiseksi suurin lentoyhtiö Air Canadan jälkeen. 27. maaliskuuta 1987 Canadian Pacific Airlines, Eastern Provincial Airways, Nordair ja Pacific Western Airlines yhdistyivät muodostaakseen Canadian Airlinesin. Yhtiö teki yhteistyökumppaneineen lentoja 108 kohteeseen Kanadassa, 101 kohteeseen Yhdysvalloissa, seitsemään kohteeseen Aasiassa, 11 kohteeseen Euroopassa, viiteen kohteeseen eteläisellä Tyynellämerellä ja yhdeksään kohteeseen Etelä-Amerikassa. Yhtiön tytäryhtiö oli "Canadian Airlines International Ltd", johon emoyhtiöllä oli 75 prosentin omistusosuus.


title: Canadian Airlines

text: Oneworld-allianssin perustamisessa Canadian Airlines oli perustajajäsenenä yhdessä American Airlinesin ja British Airwaysin kanssa. Air Canada osti Canadian Airlinesin vuonna 2000. Yhdistyminen kilpailevaan allianssiin kuuluneeseen Air Canadaan johti Canadian Airlinesin eroon Oneworldista. Myös American Airlines oli kiinnostunut ostamisesta, sillä se omisti yhtiöstä jo enimmäisosuuden eli 25 prosenttia. American Airlines myi myöhemmin koko osuutensa yhtiöstä.


title: Dragonair

text: Hong Kong Dragon Airlines Limited eli Dragonair () on hongkongilainen lentoyhtiö. Yhtiö on perustettu 1985 ja sen pääkonttori on Hongkongissa. Syyskuun 28. päivästä 2006 lähtien yhtiö on toiminut Hongkongin suurimman lentoyhtiön, Cathay Pacificin tytäryhtiönä.


title: Dragonair

text: Dragonair keskittyy Tyynenmeren alueen henkilö- ja rahtilentoliikenteeseen ja toimii erityisesti Kiinan markkinoilla. Dragonair on osa Oneworld-lentoyhtiöallianssia.


title: Ari-Pekka Selin

text: Ari-Pekka Untamo Selin (s. 17. toukokuuta 1963 Pori) on suomalainen jääkiekkovalmentaja ja entinen pelaaja, joka toimii jääkiekon Liigassa pelaavan Helsingin IFK:n päävalmentajana.


title: Ari-Pekka Selin

text: Selin ei noussut urallaan kertaakaan pelaajana jääkiekon SM-liigaan. Hän pelasi Ässien juniorijoukkueissa aina edustusjoukkueen kynnykselle, mutta ei mahtunut liigajoukkueen kokoonpanoon. Vuonna 1984 Selin siirtyi I-divisioonaan Peliittoihin, jossa hän pelasi kaksi kautta, minkä jälkeen hän siirtyi vuodeksi Ruotsin toiseksi korkeimmalle sarjatasolle Kiirunaan. Suomeen palattuaan Selinin uusi seura oli SaPKo, jossa hän pelasi sekä I- että II-divisioonaa. Pelaajauransa Selin lopetti keväällä 1992.


title: Ari-Pekka Selin

text: Lopetettuaan pelaajauransa Selin siirtyi valmennustehtäviin SaPKon kakkosvalmentajaksi. Vuodet 1993–1995 Selin toimi SaPKon A-juniorijoukkueessa päävalmentajana ja vuodet 1995–1999 SaPKon edustusjoukkueessa. Savonlinnan aikanaan Selin suoritti myös Jääkiekkoliiton ammattivalmentajakurssin. Syksyllä 1999 hän aloitti SM-liigan Ilveksen kakkosvalmentajana Heikki Mälkiän apulaisena. Kaudeksi 2001–2002 Selin nostettiin Ilveksen päävalmentajaksi. Hän valmensi Ilvestä hieman reilun vuoden, sillä hän sai potkut lokakuussa 2002 kesken kauden 2002–2003 Ilveksen huonon menestyksen vuoksi .


title: Ari-Pekka Selin

text: Vuonna 2003 Selin palasi SaPKon päävalmentajaksi Suomi-sarjaan. Vuonna 2005 hänet palkattiin Saimaan Pallon valmentajaksi Ilveksestä tutun Heikki Mälkiän apulaiseksi . Kesken kauden 2007–2008 Selinistä tuli SaiPan päävalmentaja Mälkiän jätettyä tehtävänsä. Selin jatkoi työssä kevääseen 2012 asti.


title: Ari-Pekka Selin

text: Keväällä 2012 Selin vahvisti kahden vuoden sopimuksen Hämeenlinnan Pallokerhon kanssa. Selin valmensi HPK:ta lopulta vain yhden kauden, sillä hän siirtyi kesällä 2013 valmentamaan KHL-joukkue Barys Astanaa.


title: Ari-Pekka Selin

text: MTV3 uutisoi 30. tammikuuta 2015, että TPS on tehnyt Selinin kanssa 2+1 mallisen sopimuksen. Selin jätti TPS:n kauden 2016–2017 päätteeksi. Helsingin IFK ilmoitti 8. elokuuta 2017 tehneensä kaksivuotisen sopimuksen Selinin kanssa.


title: Ultimate Kylie

text: Ultimate Kylie on Kylie Minoguen kolmas kokoelmalevy, joka on julkaistu vuonna 2004. Albumi sisältää kappaleita hänen yhdeksältä siihenastiselta studioalbumiltaan ja kaksi uutta kappaletta, "I Believe in You" ja "Giving You Up".


title: Star Trek V: The Final Frontier

text: Star Trek V: The Final Frontier on viides "Star Trek" -elokuva. Ohjaajana on ensi kerran William Shatner.


title: Star Trek V: The Final Frontier

text: Kapteeni James T. Kirk on lomalla Yosemiten kansallispuistossa ja on asettanut itselleen kaksi haastetta: kiivetä ilman varusteita El Capitan-jyrkänteelle ja opettaa Spockille leirinuotiolauluja. Enterprise-A on korjauksen alaisena ja konemestari Scott tuntuu jopa turhautuvaan tilanteeseen. Yllättäen alkaakin tapahtua: vulkaaniluopio Sybok panee syrjäisessä siirtokunnassa toimeen kaappauksen ja ottaa kolme suurlähettilästä panttivangeikseen. Kirkin loma keskeytyy ja hänet lähetetään selvittämään tilannetta. Sybok ottaa Enterprisen hallintaansa ja ohjaa aluksen matkalle paljastamaan universumin syvimmät salaisuudet. Sybokin päähänpinttymänä ei ole vähempi kuin etsiä Jumalaa galaksin keskustasta. Elokuvakriitikko Kevin Thomas on luonnehtinut elokuvaa Los Angeles Timesissa sanoen, että se on "yhtä aikaa henkisen tutkistelun retki ja upea avaruusseikkailu".


title: Mikrokefalia

text: Mikrokefalia eli pienipäisyys on oire, joka saa ihmisen pään jäämään selvästi normaalia pienemmäksi: aikuisen mikrokefaalikon pään ympärysmitta on tyypillisesti alle 42 senttimetriä. Mikrokefalia aiheuttaa usein myös älyllisen jälkeenjääneisyyden.


title: Mikrokefalia

text: Geneettinen eli primaarinen pienipäisyys on peittyvästi periytyvä ominaisuus: se ilmenee vain lapsessa, joka on saanut siihen liittyvän geenivirheen molemmilta vanhemmiltaan. Mikrokefaliaa aiheuttavia geenivaurioita on löydetty monista kromosomeista. Mikrokefaliataipumus liittyy muun muassa Rettin oireyhtymään, Beckwith–Wiedemannin oireyhtymään, Aicardin oireyhtymään, Nijmegenin murtumaoireyhtymään ja Norrien tautiin.


title: Mikrokefalia

text: Mikrokefalia voi kehittyä myös sikiökaudella tai synnytyksen yhteydessä aiheutuneesta aivovauriosta (sekundaarinen mikrokefalia), jolloin kallon muoto on usein epäsymmetrinen. Pienipäisyyttä aiheuttava sikiökauden aivovaurio voi johtua sikiön sairastamasta synnynnäisestä vihurirokko-oireyhtymästä, jonka syynä on äidin alkuraskauden aikana saama vihurirokkotartunta. Myös zikaviruksen tiedetään aiheuttavan pienipäisyyteen johtavia sikiövaurioita.


title: Mikrokefalia

text: Pakistanin rottaihmiset sairastavat mikrokefaliaa.


title: Pikkujättiläinen

text: Pikkujättiläinen tai Pikku jättiläinen tarkoittaa seuraavia:


title: Rööperi (elokuva)

text: Rööperi on Aleksi Mäkelän ohjaama elokuva, joka perustuu Harri Nykäsen ja Tom Sjöbergin haastatteluromaaniin "Rööperi – rikoksen vuodet 1955–2005". Marko Leino on sovittanut kirjan elokuvaksi. Elokuva kertoo Helsingin Punavuoressa asuvien ammattirikollisten elämästä vuosina 1966–1979.


title: Rööperi (elokuva)

text: Kuvaukset aloitettiin talvikuvauksilla 11. maaliskuuta 2008. Kuvaukset päättyivät 18. heinäkuuta ja ne kestivät yhteensä 40 päivää. Elokuvassa näyttelevät muun muassa Samuli Edelmann, Peter Franzén, Pihla Viitala, Kari Hietalahti, Juha Veijonen ja Jasper Pääkkönen. Elokuvan tapahtumat sijouttuvat Helsingin Punavuoreen.


title: Rööperi (elokuva)

text: Elokuvan tuotannosta vastasivat Jukka Helle ja Markus Selin / Solar Films. Elokuva tuli ensi-iltaan 9. tammikuuta 2009. Elokuvan DVD- ja Blu-ray-versio julkaistiin 23. lokakuuta 2009. Blu-ray-levyllä on mukana myös raakaleikattu ohjaajan versio.


title: Hopeinen kuu

text: Hopeinen kuu voi tarkoittaa ainakin seuraavia:


title: Pikku jättiläinen

text: Pikku jättiläinen: tietokirja nuorisolle, muistikirja aikuisille ja ohjekirja itseopiskelijoille on Yrjö Karilaan laatima ja WSOY:n vuonna 1924 julkaisema tietokirja, joka sisältää yleistietoa ja ohjeita erilaisista aiheista. Teos saavutti Suomessa aikanaan valtavan suosion ja sitä on kutsuttu ”kaikkien aikojen suomalaiseksi tietokirjaksi”. WSOY on julkaissut 1940-luvulta alkaen Karilaan teoksen mukaan nimettyjä Pikkujättiläinen-tietokirjoja eri aihepiireistä, kuten urheilusta ja historiasta. "Pikku jättiläisen" tunnetussa kansikuvassa Atlas kannattelee harteillaan Maapalloa.


title: Pikku jättiläinen

text: Karilas sai idean teokseen Yhdysvalloissa ilmestyneestä "The Little Giant" -nimisestä kirjasta. "Pikku jättiläinen" alkaa ajanlaskun kuvauksesta ja käy sen jälkeen läpi kaikki keskeiset tieteen- ja tiedonalat. Havainnolliseksi tarkoitetusta kirjasta löytyvät niin lippusalon pystytysohjeet kuin shakkipelin säännöt. Vuonna 1924 ilmestyneessä ensimmäisessä painoksessa oli 952 sivua, mutta Karilas täydensi ja laajensi kirjaa jokaiseen uuteen painokseen. Vuonna 1964 ilmestynyt 19. painos oli paisunut jo 1449-sivuiseksi. "Pikku jättiläisen" eri laitoksia painettiin yhteensä 300 000 kappaletta. Uskollisille lukijoille perustettiin vuonna 1937 Pikku Jättiläisen Kerho, johon liittyi yli 15 000 jäsentä.


title: Pikku jättiläinen

text: Vuonna 1985 WSOY julkaisi alkuperäistä ideaa noudattaneen "Uuden pikkujättiläisen", josta otettiin vuoteen 1991 mennessä kymmenen painosta.


title: Star Trek – sukupolvet

text: Star Trek – sukupolvet ("Star Trek: Generations") on David Carsonin ohjaama seitsemäs "Star Trek" -elokuva vuodelta 1994.


title: Star Trek – sukupolvet

text: Vuosi 2293. Kapteeni James T. Kirk (William Shatner) sekä eläkeläiset Montgomery Scott (James Doohan) ja Pavel Chekov (Walter Koenig) ovat kutsuvieraina tuliterällä Enterprise-B -aluksella.


title: Star Trek – sukupolvet

text: Neitsytmatka saa yllättävän käänteen: kaksi avaruusalusta on jäänyt ansaan outoon Nexuksen voimakenttään ja Enterprise lähtee pelastamaan. Vaarallisessa operaatiossa tapahtuu outo onnettomuus ja Kirk katoaa jäljettömiin.


title: Star Trek – sukupolvet

text:
Kuluu 78 vuotta; Enterprise-D ja sen kapteeni Jean-Luc Picard (Patrick Stewart) pelastaa El-Aurianista kotoisin olevan fyysikon Soranin (Malcolm McDowell) läheiseltä tutkimusasemalta. Picard ei aavista, että Soran suunnittelee Veridian-tähtijärjestelmän tuhoamista päästäkseen takaisin Nexukseen; unelmat ja haaveet täyttävään todellisuuksien rajatilaan joka ilmenee avaruudessa liikkuvana energia-aaltona. Soran oli Enterprise-B:n pelastamien matkustajien joukossa, joka pelastettiin (Soranin mukaan revittiin) Nexuksesta.
Geordin (LeVar Burton) ja Datan (Brent Spiner) tutkiessa tutkimusasemaa, Soran ilmestyy paikalle ja ottaa Geordin panttivangikseen kun verhouksensa poistava klingonien alus siirtää Soranin ja Geordin alukseensa.


title: Star Trek – sukupolvet

text: Picard ja Data päättelevät Soranin aikovan tuhota Veridianin tähtijärjestelmän ohjatakseen Nexuksen luokseen. Enterprisen päästyä Veridianiin klingon-alus suostuu palauttamaan Geordin takaisin, kun Picard tarjoaa itseään vaihdokkaaksi. Ensin Picard siirtyy Veridian 4:lle neuvotellakseen Soranin kanssa. Soran on kuitenkin säätänyt Geordin näkövisiirin lähettämään kuvaa klingonien alukselle, saadun tiedon avulla klingon-alus (jota komentaa sarjasta tutut Durasin siskokset) läpäisee torpedoillaan Enterprisen suojat ja vaurioittaa sitä vakavasti. Data onnistuu sammuttamaan klingonien suojat käyttämällä hyväksi kyseisen aluksen suunnitteluvikaa, ja Enterprise onnistuu tuhoamaan klingoni-aluksen. Enterprise on kuitenkin liian vaurioitunut ja sitä uhkaa poimuytimen räjähdys, joten miehistö siirtyy lautasosaan joka irtoaa ja lähtee etääntymään. Poimuytimen räjähdys suistaa lautasosan syöksykurssille Veridian 3-planeetalle pakottaen sen pakkolaskuun.


title: Star Trek – sukupolvet

text: Soran laukaisee tähden sammuttavan ohjuksen Veridianin aurinkoon hänen taistellessaan Picardia vastaan. Molemmat joutuvat Nexukseen, missä Picard kohtaa perheen jota hänellä ei koskaan ollut. Guinanin (Whoopi Goldberg) "kaiku" neuvoo Picardia pyytämään apua edelleen Nexuksessa olevalta Kirkiltä. Pitkän suostuttelun jälkeen Kirk suostuu ja molemmat palaavat hetkeen ennen kuin Soran laukaisee ohjuksen. Kirkin taistellessa Sorania vastaan Picard yrittää estää ohjuksen laukaisun. Taistelun tuoksinnassa Kirk putoaa metallinsillan mukana alas ja haavoittuu kuolettavasti. Soran myös kuolee seistessään ohjuksen luona, joka on lukittu laukaisuasemaansa.


title: Star Trek – sukupolvet

text:
Picard hautaa Kirkin planeetalle ja palaa Enterprisen lautasosalle sukkulalla. Riker (Jonathan Frakes) suree Enterprisen kohtaloa, mutta Picard luottaa että tähtilaivasto rakentaa uuden aluksen.
Kuljetusaluksiin siirtynyt miehistö lähtee kotimatkalle takaisin Maahan.


title: Hjalmar Åberg

text: Georg Hjalmar Åberg (15. lokakuuta 1870 Tammisaari – 8. elokuuta 1935 Viipuri) oli suomalainen arkkitehti, joka on tullut tunnetuksi erityisesti yleisten rakennusten ylihallituksessa 1920- ja 1930-luvuilla suunnittelemistaan koulurakennuksista.


title: Hjalmar Åberg

text: Åberg valmistui arkkitehdiksi Suomen polyteknillisestä opistosta vuonna 1891 ja teki tavan mukaan myös opintomatkoja moniin Euroopan maihin. Valmistumisensa jälkeen meni arkkitehdiksi yleisten rakennusten ylihallitukseen. Hänet nimitettiin ensimmäiseksi arkkitehdiksi vuonna 1919. Kun vuonna 1921 myös sotilasrakennukset siirrettiin ylihallituksen vastuulle, Åberg sai ne erikoisalakseen. Magnus Schjerfbeckin siirryttyä eläkkeelle vuonna 1926 Åbergin vastuulle tuli koulurakennusten suunnitteleminen. Monet valtion oppikoulut eli lyseot on Åbergin suunnittelemia esimerkkeinä Kemin lyseo, Lahden lyseo ja Tampereen lyseo.


title: Tandemshakki

text: Tandemshakki tai Bughouse on shakkivariantti, joka pelataan kahdella laudalla nelinpelinä. Se on kehitetty todennäköisesti 1960-luvulla. Kaikki normaalin shakin siirrot ja säännöt ovat voimassa, sillä erotuksella, että lyödyt nappulat annetaan joukkuetoverille, joka voi halutessaan asettaa ne omalle laudalleen.


title: Tandemshakki

text: Peliä pelataan useimmiten pikashakkina, jotta kukaan pelaajista ei voisi jäädä odottelemaan huonossa tilanteessa, tai saadakseen jonkun tietyn nappulan itselleen kaveriltaan. Nopean pelin takia peli näyttää usein kaoottiselta, kun pelaajat antavat toisilleen ja laittavat nappuloita laudalle. Pelin englanninkielinen nimi "Bughouse" onkin tullut slangisanasta, joka tarkoittaa mielisairaalaa.


title: Tandemshakki

text: Tandemshakissa järjestetään useita turnauksia kansainvälisesti joka vuosi.


title: Tandemshakki

text: Tandemshakkia pelataan kahdella vierekkäisellä laudalla neljällä pelaajalla, niin että pelaajat ovat aina vastustajaansa vastassa ja joukkuetoverinsa vieressä. Molemmilla joukkueilla on yhdet valkoiset nappulat ja yhdet mustat nappulat.


title: Tandemshakki

text: Pelaaja antaa lyömänsä nappulat partnerilleen. Tämä pitää nappuloita pöydällään niin kauan kuin haluaa. Reservissä olevien nappuloiden tulee olla kaikkien pelaajien näkyvissä koko pelin ajan. Millä tahansa vuorollaan hän voi, normaalin siirron pelaamisen asemasta, pudottaa tietyin ehdoin nappulan tyhjään ruutuun laudalla. Normaaleja shakkisääntöjä pitää noudattaa nappulaa pudottaessa, shakki pitää torjua. Sotilaita ei voi asettaa ensimmäiselle eikä viimeiselle riville. Toiselle riville asetettu sotilas voi liikkua kaksi ruutua kerrallaan ensimmäisellä siirrollaan ja alkuasemapaikalleen pudotetun tornin kanssa voi linnoittautua.


title: Tandemshakki

text: Sotilas toimii korottuessaan korottaneen pelaajan ilmoittamana nappulana (kuningas tai sotilas eivät ole sallittuja), mutta on laudalla ja lyötynä reservissä taas sotilas. Sotilaan voi kaataa tai asettaa ruudun sivuun indikoidakseen, että se on korotettu, mutta tämä ei ole pakollista.


title: Tandemshakki

text: Tandemshakkia pelataan lähes aina kelloilla, mikä estää pelaajia odottamasta jotain tiettyä nappulaa. Kellot asetetaan lautojen ulkoreunoille, niin että kaikki pelaajat näkevät molemmat kellot. Pelin alussa mustat pelaajat laittavat kellot käymään samaan aikaan. Peliä pelataan usein kellosiirrolla, mikä tarkoittaa sitä, että pelaajat saavat koskea mihin nappuloihin tahansa ja siirto katsotaan tehdyksi vasta kun pelaaja painaa kelloa. Kosketussääntöä käytetään harvemmin.


title: Tandemshakki

text: Jos tandemshakkia pelataan ilman kelloja, on usein käytössä sääntö, jonka mukaan pelaaja ei saa viivyttää siirtoaan enemmän kuin niin kauan että hänen partnerinsa tekee kolme siirtoa.


title: Tandemshakki

text: Peli päättyy, kun jommankumman kuningas on matissa. Peli voi siis päättyä shakkimattiin, luovutukseen, ajan loppumiseen tai laittomaan siirtoon. Peli voidaan sopia tasapeliksi, jos kahdelta pelaajalta loppuu aika samanaikaisesti. Peli voi loppua myös aseman toistumiseen kolmesti.


title: Tandemshakki

text: Vaihtoehtoisesti, kun peli toisella laudalla on loppunut, toinen lauta voidaan pelata vielä loppuun ja laskea tulokset yhteen. Reservissä olevat nappulat voi vielä käyttää, mutta lisää ei saa. Peliä jatketaan kuitenkin vain hyvin harvoin enää ensimmäisen laudan pelin päätyttyä.


title: Tandemshakki

text: Pelaajat saavat kommunikoida toistensa kanssa pelin aikana. He voivat esimerkiksi pyytää jotain tiettyä nappulaa tai käskeä partneriaan vaihtamaan paljon materiaalia, jotta pääsisivät hyökkäämään paremmin. On kuitenkin kiellettyä vaikuttaa fyysisesti toisen laudalla, esimerkiksi koskemalla nappuloihin.


title: Tandemshakki

text:
Tandemshakista, vaikka se on jo itsessäänkin variaatio shakista, on monenlaisia variaatioita. Erityisesti nappuloiden pudottamisesta on erilaisia sääntöjä.
Esimerkkejä:


title: Tandemshakki

text: On myös mahdollista pelata Tandemshakkia vain kahdella pelaajalla. Tällöin molemmat pelaajat hallitsevat kahta lautaa. Tätä voidaan kutsua simultaanitandemiksi (engl. simultaneous bughouse).


title: Tandemshakki

text:
Tandemshakkia voidaan myös pelata useammalla kuin kahdella laudalla. Peli etenee kuten normaalikin tandemshakki, mutta nappulat voivat joko kiertää tiettyyn suuntaan tai pelaaja saa päättää kenelle joukkueessaan nappuloita antaa.
Kolmen pelaajan tandemshakissa keskimmäinen pelaaja on avainasemassa, sillä hän saa nappuloita molemmilta vierustovereiltaan, mutta joutuu päättämään aina kummalle antaa lyömänsä nappulat. Keskimmäinen lautaa ruuhkautuukin usein pahasti samalla kun reunalaudoilla on vain vähän nappuloita.


title: Tandemshakki

text: Normaalissa shakissa pienikin materiaalietu voi olla ratkaiseva, kun nappuloita vaihdetaan ja peli muuttuu loppupeliksi. Tandemshakissa loppupeliä ei kuitenkaan esiinny ja siksi materiaalietukaan ei ole niin tärkeää. On todella yleistä uhrata nappuloita hyökkäyksen tai puolustuksen vuoksi, tai saadakseen partnerilleen hänen tarvitsemansa nappulan.


title: Tandemshakki

text: Normaalissa shakissa nappuloiden arvo määräytyy suurimmilta osin sen mukaan, millainen liikkuvuus nappuloilla on laudalla. Sotilas lasketaan yhdeksi, ratsu ja lähetti kahdeksi, torni viideksi ja kuningatar on yhdeksän arvoinen.


title: Tandemshakki

text: Tandemshakissa tämä ei kuitenkaan päde, sillä nappuloilla on reservissä sama liikkuvuus, koska ne voidaan laittaa mille tahansa sopivalle ruudulle. Sotilaan arvo onkin siis suurempi, koska sen "liikkuvuus" on suurempi reservissä ja se ylenee helpommin. Tornin ja kuningattaren arvo taas on pienempi, sillä sotilasrakenne muuttuu jatkuvasti ja on todennäköisempää saada torni tai kuningatar piiritettyä. Useimmiten käytetyn laskusysteemin mukaan sotilaan on yksi, ratsun, lähetin ja tornin arvo kaksi ja kuningattaren neljä.


title: Tandemshakki

text:
Koska lyödyt nappulat siirtyvät toisella laudalle ja jossain vaiheessa takaisinkin, se mitä tapahtuu toisella laudalla vaikuttaa toiseen lautaan. Siksi on luonnollista, että joukkuetoverit kommunikoivat keskenään. Esimerkiksi pelaaja, joka on hyökkäyksen kohteena voi pyytää partneriaan pidättäytymään vaihdoista, ettei hyökkääjä saa lisää materiaalia, tai ilmoittaa "Torni matittaa minut", jotta partneri ei vaihtaisi torneja.
Siksi kannattaakin aina katsoa ennen kuningattaren vaihtamista, mitä toisella laudalla tapahtuu.


title: Tandemshakki

text: Toinen yleinen tilanne tulee, kun joku pelaajista ei halua siirtää. Tämä voi tapahtua esimerkiksi, kun vastustaja saisi matitettua hänet seuraavalla siirrolla. Pelaaja koittaa odottaa, jos toisella laudalla peli päättyisi ennen kuin hänen aikansa loppuu. Tällöin kuitenkin myös toisen laudan vastustajajoukkueen pelaajan kannattaa viivytellä, jos hänellä on huonompi asema. Saksankielinen termi tälle on "sitzkrieg", istumissota. Tässä tilanteessa se pelaajista kummalla on enemmän aikaa kellossa jäljellä voi odottaa kauemmin siirtämistä. Siksi ristikkäisellä aikaerolla onkin suurempi merkitys kuin saman laudan pelaajien aikaerolla.


title: Tandemshakki

text: Tandemshakissa kaikki pyörii kuninkaan ympärillä. Kuninkaan lähiruutujen suojeleminen on elintärkeää. Pelaajan näkökulmasta mattihyökkäyksellä on tärkeitä etuja materiaalin voittamisyritykseen nähden:


title: Tandemshakki

text:
On hyvin tavallista uhrata paljonkin materiaalia hyökkäyksen eteen. "Nappulamyrskyt", joissa pudotetaan nappula toisensa jälkeen laudalle shakkaamaan, ovat hyvin tavallisia. Tärkeitä aseita hyökkäyksessä ovat "kontaktishakit", joissa shakataan nappulalla, joka laitetaan kuninkaan viereen. Tällöin vastustaja joutuu siirtämään kuningastaan, eikä voi pudottaa lisää materiaalia laudalle. Myös ratsushakit toimivat samoin.
Hyvin tavallinen hyökkäys tandemshakissa on lähetin uhraaminen heikkoon f2/f7-ruutuun. Tämän takia kuningas joutuu siirtymään keskemmälle lautaa, ja usein seuraakin ratsushakki g5:stä tai e5:stä (g4 tai e4 mustalla). Puolustava pelaaja ei voi enää perääntyä helposti sillä siirtyminen takaisin e8:aan kohtaa sotilaan pudottamisen f7:aan ja mahdollisen matin tai mattihyökkäyksen.


title: Tandemshakki

text: Hyvä koordinointi pelaajien välillä on tärkeää Tandemshakissa. Yleensä on hyökkääjän kannalta hyvä, jos toisella laudalla vaihdetaan paljon materiaalia. Tällöin puolustaja joutuu vaikeuksien eteen, kun hyökkääjä voi uhrata kasoittain nappuloita matin eteen. Siksi puolustavan pelaajan pari pyrkiikin usein välttämään vaihtoja ja hyökkäävän pelaajan pari taas vaihtaa kaiken mahdollisen.


title: Tandemshakki

text: Tandemshakissa esiintyy huomattavasti vähemmän avauksia kuin normaalissa shakissa. Tämä johtuu osittain siitä, että kaikki gambiittiavaukset ovat tavattoman heikkoja häviten heti materiaalia. Toinen syy on se, että muiden kuin d- tai e-sotilaiden siirtäminen ei ole järkevää, koska se loisi liian suuria heikkouksia pelaajan asemaan. Avauksessa ei voi viivytellä, sillä ensimmäisten vaihtojen tapahtuessa mattihyökkäys on jo mahdollinen. Tandemshakissa nopea kehitys ja keskustaruutujen hallinnointi onkin paljon tärkeämpää kuin normaalissa shakissa.


title: Tandemshakki

text: Toisin kuin perinteisessä shakissa, tandemshakissa ei yleensä kannata linnoittaa. Linnoittautuminen johtaa siihen, että kuningas on sidottu laudan kulmaan, jossa ei yleensä ole kuin muutama sotilas edessä ja vähän pakoruutuja.


title: Tandemshakki

text:
Tandemshakin nopean tahdin ja kahden laudan samanaikaisen pelin takia pelejä on vaikeaa merkitä muistiin myöhemmin analysoitavaksi tai muuta tarkoitusta varten. Tietokoneshakin yleistyminen on kuitenkin tarjonnut mahdollisuuden laittaa pelejä muistiin myöhempiä analyyseja varten.
Samat merkintätavat pätevät kuin normaalistikin, mutta nappulan pudottamista voidaan merkitä monella eri tavalla. Yleisin on @-merkin lisääminen ruutua vastaavan koordinaatin eteen. Tätä käyttävät Internetin suurimmat shakkiserverit FICS ja ICC. Esimerkiksi kuningattaren pudottaminen shakilla ruutuun e6 merkitään D@e6+. Sotilaan pudottaminen voidaan merkitä vain @e6 tai S@e6 (engl. P@e6).


title: Tandemshakki

text: Tandemshakkia voi pelata niin laudan kuin tietokoneenkin ääressä. Vuodesta 2000 lähtien on järjestetty vuosittainen kansainvälinen turnaus Genevessa, joka houkuttelee maailman parhaat Tandemshakin pelaajat turnaukseen.


title: Tandemshakki

text: Internetissä tandemshakkia voi pelata shakkiservereillä ICC ja FICS. FICS on kaikista aktiivisin serveri tandemshakissa, ja siellä pelaa suuri osa maailman parhaista pelaajista, kuten Levon Aronian, Maarten Aronsson, Igor Bjelobrk, Jeremy Keller, Kazim Gulamali, André Nilsson, Peter Minear ja Linus Olsson.


title: Tandemshakki

text: Peliä pelataan Internetissä samoin kuin muutenkin, mutta muutamat asiat ovat kuitenkin eri tavalla. Laudan ääressä kommunikoinnin kuulevat kaikki, mutta Internetissä voi keskustella kahden kesken joukkuetoverinsa kanssa, mikä nostaa kommunikoinnin merkitystä. On myös helpompi tarkkailla toisen laudan tapahtumia näytöltä. Internetissä peliin vaikuttaa myös yhteyden viive.


title: Tandemshakki

text: Tandemshakkia varten on myös kehitetty sitä pelaavia tietokoneita, joiden kanssa voi pelata samalla puolella. Nämä ovat paljon ihmisiä nopeampia siirtämään, mutta kommunikoinnin ja lautojen välisten suhteiden kannalta vielä paljon jäljessä parhaita ihmispelaajia. Esimerkkejä tandemshakkikoneista ovat Sunsetter, Sjeng ja TJchess.


title: For the Revolution

text: For The Revolution on Kalmahin viides studioalbumi, joka ilmestyi 23. huhtikuuta 2008. Itse yhtye arvelee albumin olevan heidän parhaansa tähän mennessä. Levyn kappaleita ovat säveltäneet Antti Kokko ja Pekka Kokko. Levyn julkaisi Spinefarm Records. Albumi äänitettiin kemiläisellä Tico Tico Studiolla, ja tuottajana oli Ahti Kortelainen. Albumi masteroitiin Ruotsissa, Cutting Roomissa. Äänite on seuraaja Kalmahin vuonna 2006 julkaisemalle "The Black Waltz" -albumille.


title: For the Revolution

text: Albumi ylsi Suomen virallisen listan sijalle 17.


title: Star Trek VI – Tuntematon maa

text: Star Trek VI – Tuntematon maa ("Star Trek VI: The Undiscovered Country") on kuudes Star Trek -elokuva ja viimeinen kokonaan vanhalla -miehityksellä tehty. Elokuva on omistettu sitä tehtäessä vakavasti sairaana olleelle ja kolme päivää esikatselun jälkeen kuolleelle Gene Roddenberrylle.


title: Star Trek VI – Tuntematon maa

text: Elokuva tehtiin jäähyväisiksi vanhalle sarjalle, ja sen tärkein innoittaja oli Tšernobylin ydinvoimalaonnettomuus seurauksineen.


title: Star Trek VI – Tuntematon maa

text:
Elokuvan tarina on myös elokuvan päätuottajana toimineen Leonard Nimoyn tekemä.
Elokuva on myös Deforest Kelleyn viimeinen esiintyminen Tri McCoyna .


title: Star Trek VI – Tuntematon maa

text: Klingonien aurinkokunnan tärkein kuu Praxis, jossa on harjoitettu varomatonta energiantuotantoa, räjähtää tapaturmaisesti ja syntynyt saaste myrkyttää Klingonin pääplaneetan ilmakehän: se kestää enää 50 Maapallon vuotta ennen kuin muuttuu kokonaan hapettomaksi. Räjähdyksen havaitsee sen paineiskun riepottelemaksi joutuva U.S.S. Excelsior, jonka kapteenina on Hikaru Sulu.


title: Star Trek VI – Tuntematon maa

text: Klingonit vähättelevät onnettomuutta ja torjuvat tiukasti Federaation avuntarjoukset - kunnes lopulta ovat aivan pakkotilanteessa kun onnettomuuden seuraukset osoittautuvat paljon pelättyä pahemmiksi.


title: Star Trek VI – Tuntematon maa

text: Kronos, klingonien pääplaneetta on evakuoitava ja klingonien kansleri Gorkon (David Warner) järjestää rauhanmatkan Maahan ja Enterprise määrätään saattajaksi. Kirkille tehtävä ei ole mieluinen: vain kolme kuukautta ennen eläkepäiviä suojelemaan sitä kansaa, jonka jäsen murhasi hänen ainoan poikansa.


title: Star Trek VI – Tuntematon maa

text: Kirk kutsuu kanslerin seurueineen juhlaillalliselle, mutta seuraavana aamuna joku tulittaa näennäisesti Enterprisestä käsin klingonialusta ja kaksi murhaajaa siirtyy sille. Kansleri Gorkon saa lähes tappavia vammoja ja kuolee McCoyn ponnisteluista huolimatta. Kanslerin tytär Azetbur (Rosanna DeSoto) ottaa isänsä paikan.


title: Star Trek VI – Tuntematon maa

text:
Kirk ja McCoy vangitaan ja näytösoikeudenkäynnissä heidät tuomitaan elinkautiseen ankarien olojen kaivosplaneetalle josta kuitenkin onnistuvat pakenemaan.
Spockin suojatti vulkaaniluutnantti Val'eris (Kim Cattrall) ja amiraali Cartwright (Brock Peters) osoittautuvat pettureiksi jotka pitivät rauhantekoa klingonien kanssa mahdottomana ja halusivat nyt, ainutlaatuisen tilaisuuden tullen, ajaa tilanteen avoimeksi sodaksi joka olisi merkinnyt klingonien täydellistä tuhoa. Lisäapua he saivat Romuluksen suurlähettiläältä (John Schuck).


title: Star Trek VI – Tuntematon maa

text: Samalla selviää, että paikalla oli ollut klingonien uudentyyppinen sota-alus, joka pystyi ampumaan verholaitteen suojasta näkymättömänä, kun yleensä aseiden käyttö sammutti verholaitteen. Juuri tämä alus oli ampunut klingonien diplomaattialusta vaurioittaneet torpedot joiden ampumisesta syytettiin Kirkiä.


title: Star Trek VI – Tuntematon maa

text: Tärkeä tekijä juonittelussa oli kenraali Chang (Christopher Plummer), joka räjähtää aluksensa mukana Enterprisen laukaiseman maalihakuisen torpedon osuessa klingonialukseen. Juonen sisältönä oli murhata paitsi Federaation presidentti (Kurtwood Smith) myös toinenkin klingonien kansleri; tällöin paikalla ollut, juonittelun avainmies amiraali Cartwright olisi voinut määrätä tällä tekosyyllä miehensä ampumaan kaikki paikalla olleet klingonit - ja sotatila olisi eskaloitunut pysyväksi, mikä olisi tiennyt klingonien loppua. Juoni epäonnistuu, koska Kirk taklaa presidentin nurin suojaten tätä omalla ruumiillaan - ja samaan aikaan Scott ampuu sala-ampujan, joka putoaa ikkunan läpi keskelle kokousta. Sala-ampuja näyttää klingonilta, mutta paljastuu naamioituneeksi amiraali Cartwrightin adjutantiksi.


title: Star Trek VI – Tuntematon maa

text: Amiraali Cartwright yrittää ensin ottaa tilanteen haltuunsa ja käskee vangita Enterprisen miehet, mutta Spock on tuonut mukanaan tunnustuksen tehneen Val' erisin. Amiraalin paon estää kaukosiirtimellä paikalle siirtyvä Sulu miehineen.


title: Star Trek VI – Tuntematon maa

text: Kirk ja miehistö lähtevät Enterprisellä kohti odottavia eläkepäiviä.


title: Star Trek VI – Tuntematon maa

text: Elokuvan lopussa, kun Enterprise katoaa auringon hohtoon, kuvaan tulevat pääseitsikon nimikirjoitukset.


title: Star Trek III: Spockin paluu

text: Star Trek III: Spockin paluu ("Star Trek III: The Search for Spock") on Leonard Nimoyn ohjaama yhdysvaltalainen Star Trek -elokuvasarjan kolmas osa vuodelta 1984. Nimoy myös näytteli yhtä pääosaa.


title: Star Trek III: Spockin paluu

text: Enterprise on palannut Maahan pahasti vaurioituneena ja tuskin korjauskelpoisena; Kirk ja muut selvinneet määrätään uusiin tehtäviin. Raportissa paljastuu, että Genesis-prosessin tuloksena on syntynyt uusi jatkuvasti kehittyvä elämänmuoto planeetalla, jonka luona reaktio tapahtui.


title: Star Trek III: Spockin paluu

text: Tohtori McCoy alkaa nähdä painajaisia Spockista; nyt selviää että Spockin "katra" eli jonkinlainen kaksoiskappale hänen sielustaan oli jäänyt tohtorin aivoihin. Kirk päättää uhmata ylempää tahoa, ja minimivahvuudella he varastavat ramman Enterprisen sekä sabotoivat takaa-ajoon pystyvät alukset. He saapuvat Genesis-planeetalle, jossa odottaa uudentyyppisellä verholaitteella varustettu klingonialus.


title: Star Trek III: Spockin paluu

text: Genesistä kehittänyt Kirkin poika paljastaa nyt, että he olivat joutuneet kehityksessä umpikujaan ja murtaneet sen käyttämällä laitteessa outomateriaa. Tästä johtui uuden planeetan epävakaisuus. Enterprise vaurioituu klingonien tulituksessa kohtalokkaasti, ja miehistö vetäytyy osittain planeetalle, josta löytyy nuori, nopeasti kasvava ja kehittyvä Spock. Klingonit surmaavat Kirkin pojan. Monimutkaisen juonittelun jälkeen osa klingoneista päätyy Enterpriseen, jonka itsetuho on käynnissä. Vanha Enterprise tuhoutuu räjähtämällä ja syöksymällä sen jälkeen planeetan ilmakehään. Enterprisen väki puolestaan pääsee lopulta klingonien alukseen.


title: Star Trek III: Spockin paluu

text: Klingonialus ohjataan nyt Vulkanukselle, jossa sikäläiset tiedemiehet ja lääketieteen asiantuntijat avustavat alkuperäisen "katra"n siirtämisessä McCoysta Spockin uuteen ruumiiseen.


title: Cobra (vuoristorata)

text: Cobra on vuoristorata Etelä-Pohjanmaalla Alahärmän kunnassa Powerpark-monitoimipuistossa. Se on puiston ensimmäinen vuoristorata, jossa matkustajat kääntyvät ylösalaisin. Se on Suomen ainoa vuoristorata, joka tekee korkkiruuvit ja voltit myös peruuttaen. Laite nousi puistoon vuonna 2005 ja sen on valmistanut hollantilainen Vekoma. Vaunujen nopeus on noin 75 km/h, ja radan pituus on 286 metriä ja korkeus 35,5 metriä.


title: Juhana Helmenkalastaja

text: Juhana Helmenkalastaja (alkujaan Mikko Juhana Närhi, s. 1975 Turku) on suomalainen julkisuuden henkilö, vähittäiskaupan ja palvelualan kouluttaja sekä myynti- ja asiakaspalveluvalmentaja. Hän on kouluttanut yli 25 000 vähittäiskaupan, palvelualan ja myynnin ammattilaista. Hän on toiminut Turo Tailor -yhtiön kouluttajana vuoden 2009 alkuun ja vastannut Stockmannin ja Sokoksen kaltaisille asiakasyrityksille suunnatuista tuote-, asiakaspalvelu- ja myyntikoulutuksista. Lisäksi Helmenkalastaja on työskennellyt yritysvalmennuskeskus Start Now'ssa.


title: Juhana Helmenkalastaja

text: Helmenkalastaja kävi koulua Valtimolla. Hän muutti sukunimensä Helmenkalastajaksi vuonna 1997 ja on rekisteröinyt sen tavaramerkiksi.


title: Juhana Helmenkalastaja

text: Helmenkalastaja osallistui Jari Sarasvuon juontamaan tosi-tv-sarja "Diilin" suomalaiseen versioon vuonna 2005. Hän nousi ohjelman ansiosta julkisuuteen, vaikka ei voittanutkaan. Hän esiintyi vuonna 2005 lukuisissa televisio-ohjelmissa, muun muassa ohjelmissa "Ruben & Joonas", "W-tyyli", "Hyppönen Enbuske Experience", "Uutisvuoto", "Se on siinä" ja "Kymppitonni". MTV3:n mukaan Helmenkalastaja sekä ihastutti että vihastutti ja hänen persoonansa herätti tunteita kansalaisten keskuudessa. Mediatutkija Veijo Hietala vertasi Helmenkalastaja-ilmiötä jopa Marilyn Monroeen.


title: Juhana Helmenkalastaja

text: Elokuussa 2009 Helmenkalastaja kertoi vetäytyneensä eläkkeelle. Toukokuussa 2011 hän voitti Trondheimissa Norjassa pidetyissä World Beard and Moustache Championships -kilpailussa Dali-viiksien maailmanmestaruuden.


title: Juhana Helmenkalastaja

text: Helmenkalastaja osallistui uudelleen televisiosarja "Diiliin" kaudella 2013. Tuolloin julkisuuden henkilöt kilpailivat Hjallis Harkimon johdolla. Helmenkalastaja oli mukana Nelonen-kanavan Selviytyjät Suomi -tosi-tv-sarjassa vuonna 2018.


title: John C. Frémont

text: John Charles Frémont (21. tammikuuta 1813 – 13. heinäkuuta 1890) oli yhdysvaltalainen sotilasupseeri, unionin kenraali Yhdysvaltain sisällissodassa ja ensimmäinen presidenttiehdokas republikaanipuolueessa sekä ensimmäinen suuren puolueen ehdokas, joka vastusti ohjelmassaan orjuutta. Hän oli syntynyt Savannahissa Georgiassa. Hän valmistui College of Charlestonista 1831.


title: John C. Frémont

text: Hän toimi kartoittajana Mississippissä, Missourissa ja Des Moines -joella ja 1842–1846 osallistui Oregonin reittien kartoittamiseen Kit Carsonin kanssa. Hän teki useita tutkimusmatkoja, ja Kalifornian retkellään teloitutti kolme meksikolaismiestä kostoksi yhdysvaltalaisten surmista alueella, sekä kostoksi modoc-intiaanien tekemästä surmasta hyökkäsi 10. toukokuuta 1846 klamath-intiaanien kylään, jolloin se tuhottiin lähes kokonaan ja naiset ja lapset joukkomurhattiin.


title: John C. Frémont

text: Hän otti osaa Meksikon sotaan everstiluutnanttina, kunnes hänet 1847 vietiin Washington, DC:hen kapinasta syytettynä. Presidentti James Knox Polk armahti hänet kuitenkin pian sodan jälkeen. 1850–1851 hän palveli republikaanisenaattorina, ja 1856 oli presidenttiehdokkaana, mutta hävisi James Buchananille.


title: John C. Frémont

text: Hän otti sisällissotaan osaa kenraalimajurina. Hän komensi unionin läntisiä joukkoja touko-marraskuussa 1861. Hän lähetti kenraali Nathaniel Lyonin valtaamaan Missouria unionille, ja pystytti sinne väliaikaisen unionin hallinnon. Sen jälkeen kun Lyon oli kaatunut Wilson's Creekin taistelussa, hän julisti osavaltioon sotatilan.


title: John C. Frémont

text: Lincoln pyysi häntä luopumaan sotatilasta, peläten sen edesauttavan Missourin ja toisten osavaltioiden luisumista konfederaation käsiin. Hän ei suostunut, vaan lähetti vaimonsa välittäjäksi asiassa. Lincoln reagoi vapauttamalla hänet komennosta 2. marraskuuta 1861.


title: John C. Frémont

text: Aikaisin kesäkuussa 1862 hän jahtasi Stonewall Jacksonia useita päiviä, ja kohtasi tämän lopulta Cross Keysin taistelussa 8. kesäkuuta, mutta Jackson onnistui pakenemaan.


title: John C. Frémont

text: Kun unionin Virginian armeijaa luotiin, hänen piti joukkoineen alistua John Popen komentoon, mutta hän ei suostunut vaan matkusti New Yorkiin, missä oli koko sodan ajan turhaan odottamassa komennusta.


title: John C. Frémont

text: 1864 hän oli taas republikaanien presidenttiehdokkana ja työskenteli sodan jälkeen rautateillä. Hän kuoli New York Cityssä hotellissa unohdettuna miehenä ja on haudattu Rocklandin hautausmaahan Sparkilliin New Yorkiin.


title: Salama (vuoristorata)

text:
Salama on vuoristorata Linnanmäen huvipuistossa, Helsingissä. Se avattiin 25. huhtikuuta 2008 eli kauden 2008 avajaispäivänä. Radan pituus on 420 metriä ja korkein kohta noin 17 metriä. Laitteen kapasiteetti on noin 800 ihmistä tunnissa ja maksiminopeus 60 kilometriä tunnissa. Radan erikoisuutena ovat pyörivät vaunut. Yhteen vaunuun mahtuu neljä matkustajaa, ja yhteensä vaunuja on kuusi. Sen valmisti saksalainen Maurer Söhne
-yhtiö. Rata rakennettiin kokonaan Hurjakuru-vesiradan päälle, minkä vuoksi radan suunnittelu ja pystytys olivat vaativia operaatioita. Pystytystä varten koko Hurjakurun ratakouru jouduttiin täyttämään hiekalla, jotta työkoneet saattoivat kulkea ympäri työmaata. Salama maksoi Linnanmäelle 4,7 miljoonaa euroa.


title: Salama (vuoristorata)

text: Salaman nimi on "Kalevalasta". Sitä korostamaan on radan keskelle on rakennettu tulta ja vettä syöksevä tolppa, ”Sampo”.


title: Victor Cook

text: Victor Cook on yhdysvaltalainen animaattori ja ohjaaja, joka on työskennellyt enimmäkseen Disneyn tuottamien animaatioiden parissa. Tämän myötä hän on ollut kolme kertaa Daytime Emmyn -ehdokkaana. Uransa alkuvaiheessa Cook teki storyboardeja muun muassa Simpsoneihin ja elokuvaan Jafarin paluu.


title: Victor Cook

text: Cook kävi nuorena eri kouluissa Texasissa, Floridassa ja Kaliforniassa, sekä Okinawassa. Matkustelun myötä hän kiinnostui sekä yhdysvaltalaisista että japanilaisista animaatioista. Cook innostui myös keräilemaan Marvel Comicsin ja DC Comicsin sarjakuvia, sekä mangaa. Huolimatta siitä, että hän varttui sarjakuvien ja animaatioiden fanina, Cook keskittyi enemmän piirtämään lyhyitä sarjakuvia ja poliittisia piirroksia Cal State Long Beach koulun sanomalehteen. Myöhemmin hänen collegen taideopettaja laittoi Cookin ottamaan yhteyttä erääseen koulun entiseen oppilaan, joka valmistumisensa jälkeen siirtyi työskentelemään animaation pariin. Tapamaaninen herätti Cookin innostuksen uudelleen animaatiota kohtaan. Hän soitti Filmationille kysyäkseen olisiko heillä vapaita työpaikkoja, jonka myötä yhtiö otti Cookin koeajalle työskentelemään BraveStarrin pariin.


title: Victor Cook

text: Myöhemmin hän alkoi tehdä storyboardeja Disneyn animaatiosarjoihin, kuten Buzz Lightyear of Star Command ja Disneyn Tarzanin legenda, sekä toimi tuottajana ja ohjaajana Lilo & Stitchissä. Vuonna 2006 Cook lähti Disneyltä ohjatakseen animaatioelokuvan . Tällä hetkellä hän työskentelee uuden Hämmästyttävä Hämähäkkimies -animaatiosarjan parissa.


title: Limberg bei Wies

text: Limberg bei Wies on kunta Deutschlandsbergin piirikunnassa, Steiermarkissa, Itävallassa. Kaupungin pormestarina toimii Franz Krieger Itävallan sosiaalidemokraattisesta puolueesta.


title: Lake Monowai

text: Lake Monowai on järvi Fiorlandin kansallispuiston pohjoisosassa Uuden-Seelannin Eteläsaarella, noin 120 kilometriä Invercargillin kaupungista koilliseen. Lake Monowain pinta-ala on 31 neliökilometriä.


title: Booker T. Jones

text: Booker T. Jones (s. 12. marraskuuta 1944 Memphis, Tennessee, Yhdysvallat) on yhdysvaltalainen multi-instrumentalisti, säveltäjä ja tuottaja. Hän oli rhythm and blues -yhtyeen Booker T. & the M.G.’sin keulakuva ja Stax Records -levy-yhtiön tuottaja.


title: Booker T. Jones

text: Jo varhain Jones osasi soittaa muun muassa oboeta, saksofonia ja pianoa. 16-vuotiaana vuonna 1962 hän sävelsi kappaleen ”Green Onions”.


title: Booker T. Jones

text: Vuonna 1992 Jones liitettiin Rock and Roll Hall of Fameen. 11. helmikuuta 2007 hän sai Grammy-palkinnon elämäntyöstään.


title: Booker T. Jones

text: Booker T. Jones vieraili Suomessa kesällä 2009 Pori Jazzissa.


title: I Walk Among You

text: I Walk Among You on Iced Earthin julkaisema EP. Se esittelee yhtyeeseen palanneen laulajan Matt Barlow’n ja sisältää yhden uuden kappaleen seuraavalta "The Crucible of Man" albumilta, sekä kolme miksattua (joissa Barlow laulaa) edelliseltä "Framing Armageddon" -albumilta.


title: Black Mark Productions

text: Black Mark Records ruotsalainen indie-levy-yhtiö. Levy-yhtö keskittyy lähinnä extreme metalin julkaisuun. Sen perusti taiteilijanimeä Quorthon käyttänyt Thomas "Ace" Forsberg julkaistessaan yhtyeensä Bathoryn ensimmäisen albumin. Quorthonin kuoltua levy-yhtiö julkaisi tribuuttikokoelman In Memory of Quorthon, jossa oli mukana myös Quorthonin kanssa yhteistyötä tehnyt Jennie Tebler. Nykyään sen omistaa Börje "Boss" Forsberg ja se toimii Eksjöstä käsin.


title: Black Mark Productions

text: Merkittävimpiä Black Mark Recordsille levyttäneitä yhtyeitä ovat Edge of Sanity, Morgana Lefay, Nightingale, Cemetary, Felshrawl ja 8 Foot Sativa.


title: Armoton ase (vuoden 1994 elokuva)

text: Armoton ase (tai Soturit, "Warriors") on vuonna 1994 ensi-iltansa saanut kanadalainen toimintaelokuva, jonka ohjasi Shimon Dotan ja käsikirjoittivat Alex Epstein, sekä Benjamin Gold. Pääosassa esiintyivät Gary Busey ja Michael Paré.


title: Armoton ase (vuoden 1994 elokuva)

text: "Video-oppaassa" vuodelta 1994 Bello Romano kutsui elokuvaa rutiinimaiseksi action-rutistukseksi ja antoi sille kaksi tähteä viidestä, mikä vastaa sanallista arviota ”keskinkertainen”.


title: Palamedes

text: Palamedes () oli kreikkalaisessa mytologiassa Euboian kuninkaan Nauplioksen poika, jonka äidiksi mainitaan joko Klymene, Hesione tai Filyra. Hänen ansiokseen luetaan laskutaidon, valuutan, painomittojen, nopan, shakin edeltäjän "pessoin", kiekonheiton, majakoiden, sotilasarvojen ja neljän uuden kirjaimen lisääminen kreikkalaisiin aakkosiin. Palamedes tuomittiin juonittelujen tuloksena petturina kuolemaan Troijan sodan aikana.


title: Palamedes

text: Yleisimmän syyn mukaan Palamedeen kohtaloon oli syynä hänen ajautumisensa Odysseuksen vihan kohteeksi. Troijan sodan sytyttyä Palamedes saapui Odysseuksen luokse muistuttamaan tätä valasta, jonka tämä oli antanut Helenan kilpakosinnan aikana. Odysseus ei kuitenkaan ollut halukas osallistumaan sotaan, vaan esitti mielenvikaista kyntäen peltoaan härän ja hevosen vetämällä auralla. Palamedes kuitenkin näki tämän esityksen läpi, ja sieppasi Telemakhoksen, Odysseuksen pojan, ja asetti tämän auran eteen – tai joidenkin muunnelmien mukaan uhkasi surmata tämän miekallaan, jolloin Odysseuksen oli pakko lopettaa teeskentelynsä ja suostua osallistumaan sotaretkeen. Toisen version mukaan hän ajautui julkiseen sanaharkkaan Odysseuksen kanssa taivaankappaleiden ennusmerkeistä, jolloin Odysseus raivostui Palamedeelle tämän Ithakaa koskevista kommenteistaan.


title: Palamedes

text: Palamedeen kuolemasta on myös useita eri muunnelmia. Joskus Odysseuksen on väitetty juonineen Palamedesta vastaan Agamemnonin ja joskus Diomedeen kanssa, mutta useimmiten Odysseus yksin on mainittu syylliseksi. Odysseus järjesti kirjeen, jonka Priamos olisi lähettänyt Palamedeelle, ja lisäksi hautasi pussillisen kultaa Palamedeen telttaan. Agamemnoksen löydettyä leiriin jätetyn kirjeen kulta kaivettiin maasta ylös, ja Agamemnon antoi Palamedeen kivitettäväksi. Kivityksessäkin hän osoitti urheutta pitämällä päänsä pystyssä ja ilmoittamalla säälivänsä totuutta, joka oli kuollut jo ennen häntä.


title: Palamedes

text: Yhdessä versioissa Odysseus ja Diomedes väittivät Palamedeelle löytäneensä aarteen kaivosta, ja kun tämä suostui pahaa-aavistamattomana laskeutumaan kaivoon, nämä kivittivät hänet kaivon pohjalle kuoliaaksi. Toisessa muunnelmassa heidän väitetään tehneen surmatyönsä hukuttamalla Palamedeen tämän ollessa kalastamassa. Toisaalta hänen kerrotaan olleen suuri sankari sodassa, ja saaneen surmansa Pariin niskaan ampumasta nuolesta. Agamemnon järjesti hänelle suuret hautajaiset.


title: Palamedes

text: Palamedeen isä, Nauplios, kosti poikansa epäoikeudenmukaisena pitämänsä kohtalon kreikkalaisille monin tavoin. Hänen kerrotaan saaneen sotapäälliköiden puolisoiden pettämään miehiään valheellisten kirjeiden avulla, ja kun kreikkalaiset olivat palaamassa sodasta laivoillaan, harhauttaneen monet näistä merkkitulilla haaksirikkoon ja kuolemaansa Euboian rannikolle.


title: Palamedes

text: Homeros ei mainitse Palamedesta kirjoituksissaan. Flavius Philostratus kirjoittikin teoksessaan "Apollonios Tyanalaisen elämä" Palamedeella olleen kaksi katkeraa vihollista: Odysseus, joka juoni kansan kivittämään hänet kuoliaaksi, ja Homeros, joka kielsi häneltä paikan eepoksessaan.


title: Hellhammer

text: Hellhammer voi tarkoittaa ainakin seuraavia:


title: For Death and Glory

text: For Death and Glory on alankomaalaisen Thronar-yhtyeen debyyttialbumi.


title: Tappavat sankarit

text: Tappavat sankarit () on vuonna 1993 ensi-iltansa saanut yhdysvaltalainen toimintaelokuva, jonka ohjasi Menahem Golan ja käsikirjoittivat Damian Lee ja Gregory Lee. Pääosassa esiintyivät Michael Paré ja Jan-Michael Vincent.


title: Tappavat sankarit

text: Entinen merivoimien sotilas Brad Cartowski on loukkaantunut Ateenaan lentokenttään kohdistuneessa terroristi iskussa. Samassa kaaoksessa hänen vaimonsa kidnapataan, joka lennätetään kaapatulla lentokoneella Pohjois-Afrikkaan. Cartowski lähtee terroristien perään saaden apuunsa toisen entisen merivoimien sotilaan Cody Grantin. Cartowski saa pian selville terroristien piilopaikan, mutta joutuu itse kaapatuksi. Hän joutuu kidutuksen kohteeksi, mutta onnistuu pakenemaan ja palaa takaisin lisä vahvistuksilla pelastaakseen vaimonsa, sekä saadakseen kostonsa terroristiryhmän johtajalle Jose Maria Carlosille.


title: Nylandia Rock

text: Nylandia Rock oli ruotsinkielisen nuorisojärjestön Nylands Svenska Ungdomsförbundin järjestämä rock-tapahtuma. NSU piti tärkeänä edistää nuorisotyötä omalla tahollaan joten yhdistys ryhtyi 1980-luvulla promotoimaan rockmusiikkia. Toiminnalle haettiin mallia pohjanmaalta, jossa Svenska Österbottens Ungdomsförbund jo järjesti rockfestivaalia Moikipäässä.


title: Nylandia Rock

text: Ensimmäinen Nylandia Rock pidettiin vuonna 1982 Finlandia-talossa. Paikalla oli suomenruotsalaisia yhtyeitä Uudeltamaalta, Turun seudulta ja Pohjanmaalta.


title: Nylandia Rock

text: Nylandia Rock jatkui vuodesta 1984 vuosittaisena tapahtumana vuoteen 1989 asti. Tapahtuma järjestettiin vielä vuonna 1984 suurempana tapahtumana vanhassa messuhallissa (nyk. Töölön kisahalli), ja sen jälkeen se kiersi pienempänä tapahtumana vuosittain eri puolilla Uusimaata. Festivaalin pienentäminen mahdollisti konserttien järjestämisen maakunnissa.


title: Nylandia Rock

text: Vuonna 1991 festivaalin luonne ja nimi muuttui Raseborg-Rock-tapahtumaksi. Se pidettiin Raaseporin linnan kesäteatterin näyttämöllä, ja festivaaleille kutsuttiin esiintyjiä myös Ruotsista.


title: Nylandia Rock

text: Seuraava suurempi tapahtuma oli vuonna 1993 Tammisaaressa järjestetty Ramsrock. Tapahtumassa oli yleisöä 1 300 henkilöä.


title: Nylandia Rock

text: NSU järjesti Porvoossa seuraavana vuonna myös rock-tapahtuma Kokonrockin. Festivaalin yleisökadon ja musiikkifestivaalien kovan kilpailun vuoksi NSU päätti lopettaa rockfestivaalien järjestämisen vuoteen 1994.


title: Nylandia Rock

text: Vuonna 2002 NSU päätti silti yrittää vielä uudelleen, tällä kertaa pienepimuotoisesti sekä ilman kaupallisia päämääriä, järjestämällä NSU-rock -nimisen tapahtuman. NSU rock järjestettiin samanaikaisesti Loviisassa ja Tammisaaressa ja siihen osallistui muutamia paikallisia nuoriso-orkestereita.


title: Nylandia Rock

text: Vuonna 2003 NSU julkaisi levyn "Den Finlandssvenska Samlingsskivan", jossa esiintyi 13 eri nuoriso-orkesteria vuosien varrelta.


title: Nylandia Rock

text:
NSU:n rocktapahtumissa on vuosien varrella esiintynyt monia enemmän ja vähemmän tunnettuja suomenruotsalaisia rock- sekä muita orkestereita.
Muutamia festivaaleilla esiintyneistä orkestereista ovat esimerkiksi: Major Minor, 2 Fun, Happy End, Gycklarnas Afton, Viktor Hurmio, New Bandits, Nakhit Silmillah, Good Evening Manchester, Gigi Sannholm ja Trio kanal. Festivaalien kävijämäärää lisäämään tuotettiin myös muutamia Ruotsista tuotettuja "vetonauloja", kuten Niklas Strömstedt, Ankie Bagger ja Staffan Hellstrand orkestereineen.


title: Ammunnan Suomen-mestaruuskilpailut 2007

text: Suomen Ampumaurheiluliiton (SAL) Suomen-mestaruuskilpailut 2007 järjestettiin kaikissa lajiryhmissä.


title: Ammunnan Suomen-mestaruuskilpailut 2007

text: Ilma-aseilla järjetettiin SM-kilpailut kolmessa lajiryhmässä, pistoolissa, kiväärissä ja riistamaalissa:


title: Ammunnan Suomen-mestaruuskilpailut 2007

text: Pistooleiden SM-kilpailuja järjestettiin kaksi:


title: Ammunnan Suomen-mestaruuskilpailut 2007

text:
Kivääreissä järjestettiin kolme SM-kilpailua:
Pohjolan maljan voittaa parhaiten SM-kilpailuissa menestynyt seura. Pisteitä jaetaan 1. sijasta 8, 2. sijasta 7, jne. ja 8. sijasta 1 pisteen.


title: First Strike Still Deadly

text: First Strike Still Deadly on thrash metal -yhtye Testamentin vuonna 2001 julkaistu albumi. Albumin kappaleet ovat uudelleen nauhoitettuja versioita albumien "The Legacy" ja "The New Order" kappaleista. Tämän lisäksi mukana on uusintaversio yhtyeen demoaikojen kappaleesta "Reign of Terror".


title: Aleksandr Sjomin

text: Aleksandr Valerjevitš Sjomin (, , s. 3. maaliskuuta 1984 Krasnojarsk, Venäjän SFNT, Neuvostoliitto) on venäläinen jääkiekkoilija, joka pelaa KHL-liigan Vitjaz Podolskissa. Sjomin tunnetaan taitavana ja viihdyttävänä pelaajana, hänen heikkoutensa ovat epätasaisuus ja puolustuspelaaminen


title: Aleksandr Sjomin

text: Sjomin on kotikaupunkinsa Sokol Krasnojarskin kasvatti. Hän pelasi ensimmäisen aikuisten sarjatason ottelunsa kaudella 2001–2002 Traktor Tšeljabinskin joukkueessa Venäjän toisella sarjatasolla. Washington Capitals varasi Sjominin kauden jälkeen vuoden 2002 varaustilaisuuden ensimmäisellä kierroksella. Kauden 2002–2003 Sjomin pelasi Lada Toljatin joukkueessa Venäjän Superliigassa.


title: Aleksandr Sjomin

text: Sjomin siirtyi NHL:ään kaudella . Tulokaskaudellaan hän pelasi 52 ottelua, joissa teki kymmenen maalia ja 12 syöttöä. Sjomin palasi ajaksi Lada Toljattiin ja oli kaudella 2004–2005 seuran paras maalintekijä. Sjomin ei voinut palata seuraavaksi vuodeksi NHL:ään, sillä hänellä oli kaksivuotinen asepalvelus suorittamatta. Sjomin suoritti asepalveluksensa pelaten samalla Ladassa kaksi kautta. Jälkimmäisen kauden lopulla Ladan talousvaikeuksien vuoksi Sjomin siirtyi loppukaudeksi Himik Moskovan alueeseen.


title: Aleksandr Sjomin

text: Sjomin palasi Capitalsiin kaudeksi . Hänet sijoitettiin joukkueen ykkösketjuun Aleksandr Ovetškinin kanssa ja tekikin kauden aikana 77 ottelussa 38 maalia ja 35 syöttöä. Ovetškinin parina Sjominista tuli yksi Capitalsin tehokkaimmista pelaajista useiksi vuosiksi. Sjominin kausia varjostivat usein loukkaantumiset, eikä hän kertaakaan kyennyt pelaamaan täysin ehjää kautta. Kausi jäi hänen viimeisekseen Capitalsissa ja hän siirtyi vapaana agenttina Carolina Hurricanesiin.


title: Aleksandr Sjomin

text: Kauden alku viivästyi pelaajien työsulun vuoksi, jonka aikana Sjomin pelasi neljä ottelua kasvittiseurassaan Sokol Krasnojarskissa ja 20 ottelua KHL-liigan Torpedo Nižni Novgorodissa. Sjomin pelasi kolme rikkonaista kautta Hurricanesissa, minkä jälkeen seura osti hänen sopimuksensa ulos. Kaudeksi Sjomin siirtyi yksivuotisella sopimuksella Montreal Canadiensiin. Sjomin pelannut Canadiensia miellyttävällä tasolla, vaan hänet siirrettiin vapaiden pelaajien listalle jo 15 ottelun jälkeen ja pian hänen sopimuksensa purettiin. Sjomin päätti palata takaisin Venäjälle ja teki joulukuussa sopimuksen KHL-liigan Metallurg Magnitogorskin kanssa.


title: Aleksandr Sjomin

text: Sjomin on edustanut Venäjän maajoukkuetta monissa arvokisoissa. Sjomin voitti vuoden 2008 maailmanmestaruuskilpailussa kultaa.


title: Hohner

text: Hohner Musikinstrumente GmbH & Co. KG on saksalainen soitinvalmistaja, jonka pääkonttori sijaitsee Trossingenissa. Yhtiö on erityisen tunnettu huuliharppujen ja harmonikkojen valmistajana; se tuottaa noin miljoona huuliharppua vuodessa. Lisäksi yhtiö tekee tai on tehnyt nokkahuiluja, melodikoja, kitaroita ja bassokitaroita sekä kazooita.


title: Hohner

text: Hohner on perustettu vuonna 1857. Sen huuliharput tehdään edelleen käsityönä Saksassa. Yhtiö teettää monien muiden soitinvalmistajien tavoin edullisempia soittimiaan Kauko-Idässä.


title: Hohner

text: 1980-luvun puolestavälistä 2000-luvun alkuun Hohnerilla ja suomalaisella Hellas-Pianolla oli yhteisyritys Hohner-Hellas Oy, joka valmisti Hohner-merkkisiä pianoja Hyvinkäällä.


title: Raphael Semmes

text: Raphael Semmes (27. syyskuuta 1809 Charles County, Maryland – 30. elokuuta 1877 Mobile, Alabama) oli merimies, lakimies, kapteeni ja Etelävaltioiden kenraali sekä amiraali Yhdysvaltain sisällissodassa.


title: Raphael Semmes

text: Semmes teki 15-vuotisen uran merimiehenä Yhdysvaltain laivastossa ennen sisällissotaa. Sen lisäksi hän opiskeli lakia ja valmistui 1834 asianajajaksi. Meksikon–Yhdysvaltain sodassa (1846–1848) hän palveli "USS Somersilla" Yhdysvaltain laivastossa komentajana. Hänen tehtävänään oli tukkia meksikolainen Veracruzin satama. Semmes kunnostautui taistelussa upottamalla meksikolaisten vakoilulaivan, mistä hän sai kiitokset. Sodan jälkeen hän palasi Mobileen lakimieheksi. Kun sisällissota alkoi, hän liittyi Konfederaation merivoimiin. Hän sai "CSS Sumterin" komennon ja menestyi hyvin jahdatessaan Pohjoisvaltioiden kauppa-aluksia. Hän upotti 18 laivaa Karibialla ja Atlantilla. Tammikuussa 1862 hän vei laivansa korjaukseen Gibraltariin, jota britit pitivät hallussaan. Siellä hänen piti jättää laiva takaa-ajajilleen. Hän matkusti sieltä Lontooseen ja otti siellä äskettäin rakennetun" CSS Alabaman" komennon. Laivalla hän kaappasi vuoteen 1864 saakka yli 60 Pohjoisvaltioiden alusta. 19. kesäkuuta 1864 pohjoisvaltioiden höyrylaiva "USS Kearsarge" upotti "Alabaman" Ranskan rannikon edustalla, mutta sillä välin amiraali Semmes pakeni jälleen ja matkusti Englannista takaisin Amerikkaan. Hänet ylennettiin 10. helmikuuta 1865 komentavaksi amiraaliksi, ja hän sai komentoonsa James Riverin laivueen, jonka tehtävänä oli puolustaa meritietä Richmondiin. Kaupungin hylkäämisen jälkeen huhtikuussa hänen oli pakko upottaa laivansa, jolloin Semmes nimitettiin prikaatinkenraaliksi ja hänen merimiehistään tuli jalkaväkeä. Sodan jälkeen hän oli lyhyen aikaa pidätettynä. Mitään rikossyytteitä ei kuitenkaan voitu todistaa. Hän palasi sodan jälkeen Mobileen, missä hän työskenteli asianajajana, filosofian ja kirjallisuuden professorina, sanomalehtijulkaisijana ja tuomarina. Hän kuoli vuonna 1877. Hän on Alabamassa yhä hyvin suosittu sisällissodan hahmo.


title: I Am Kloot

text: I Am Kloot on brittiläinen Manchesterissa vuonna 1999 perustettu vaihtoehtorockia soittava yhtye. Yhtye nauttii Euroopassa ja varsinkin kotimaassaan laajasta kulttisuosiosta. Yhtyeen kappaleet sanoittavat ja säveltävät suurimmaksi osaksi sen keulakuva laulaja-kitaristi John Bramwell. Musiikillinen tyyli vaihtelee melankolisesta ja ehkä hieman psykedeelisestä indie rockista rauhallisen akustiseen brittipopvaikutteiseen musiikkiin.


title: I Am Kloot

text: Yhtyeen ensimmäinen albumi "Natural History" julkaistiin vuonna 2001, joka nousi huonosti Ison-Britannian albumilistalla sijalle 119. Seuraavat albumit "I Am Kloot" (2003) ja "Gods and Monsters" (2005) olivat jo suuria menestyksiä Britannian indie rockin piirissä nostaen yhtyeen jonkinlaiseen kulttimaineeseen omassa kotimaassaan. Single "Over My Shoulder" sai myös jonkin verran soittoa medioissa. Jopa kenties kuuluisin Ison-Britannian radio DJ John Peel huomasi myös yhtyeen lahjakkuuden ja he esiintyivätkin kyseisen miehen musiikkisessioissa, joka julkaistiin albumina 2006. Tuorein albumi on alkuperäisesti vuonna 2007 ainoastaan yhtyeen keikoilla jaeltu albumi "I Am Kloot Play Moolah Rouge", joka julkaistiin kuitenkin seuraavana vuonna kaupallisena albumiversiona.Virallisten jäsenten lisäksi yhtyeessä on toiminut monia sessiomuusikoita yhtyeen studiojulkaisuilla sekä keikkamuusikoita live-esiintymisissä.


title: Hannah Montana: The Movie

text: Hannah Montana ("Hannah Montana: The Movie") on elokuvasovitus yhdysvaltalaisesta televisiosarjasta "Hannah Montana". Elokuvan kuvaukset aloitettiin huhtikuussa 2008, ja se on suurimmaksi osaksi kuvattu Columbiassa (Tennessee) ja Los Angelesissa (Kalifornia). Kuvaukset lopetettiin heinäkuussa 2008. Elokuva sai ensi-iltansa Yhdysvalloissa 10. huhtikuuta 2009 ja Suomen teattereihin elokuva saapui 1. toukokuuta 2009.


title: Hannah Montana: The Movie

text: "Hannah Montana: The Movie" kertoo, kuinka Miley Stewartin (Miley Cyrus) kaksoiselämä Hannah Montanana alkaa luisua käsistä. Hänen isänsä, Robby Ray Stewart (Billy Ray Cyrus), vie tytön takaisin kotiin Tennesseehen. Mileyn paras ystävä Lilly auttaa tätä pitämään salaisuuden Tennesseessä oloaikana, ja Miley tapaa Travisin (Lucas Till), hyvän lapsuudenystävän. Mileyllä on molempien maailmojen paras osa, mutta nyt hänen täytyy valita yksi ja sen valitseminen ei tule olemaan helppoa.


title: Hannah Montana: The Movie

text: Miley Stewart elää kaksoiselämää Hannah Montanana, mutta Hannahin suosio alkaa vaikuttaa liikaa Mileyn elämään. Myöhästyttyään musiikkivideon kuvauksista, Oswald, BomChick-lehden huipputoimittaja, kuulee että Hannahilla on salaisuus. Ja Oswald aikoo selvittää sen.


title: Hannah Montana: The Movie

text: Miley joutuu ongelmiin päädyttyään tappeluun kengistä Tyra Banksin kanssa. Tämän vuoksi Miley missaa veljensä Jacksonin (Jason Earles) hyvästelemisen, joka lähtee collegeen. Kun Oswald seuraa Hannahia Lillyn syntymäpäiväjuhliin, Mileyn on pakko näyttäytyä juhlissa Hannah Montanana. Koko vierasjoukko keskittyy vain Hannahiin, ja Lilly (Emily Osment) suivaantuu ja päättää lähteä juhlistaan.


title: Hannah Montana: The Movie

text:
Hannahin ja Tyran riita päätyy jokaisen lehden kanteen. Mileyn isä, Robby (Billy Ray Cyrus), suuttuu, sillä Mileyn popstaran elämä on ottanut yliotteen normaalista elämästä. Samana päivänä Miley lähtee isänsä kanssa World Music Awards -tapahtumaan New Yorkiin yksityiskoneella, mutta koneen laskeutuessa tyttö huomaakin joutuneensa entisille kotikonnuilleen Tennesseehen. Isä vei Mileyn isoäidin (Margo Martindale) syntymäpäiville, ja haluaa näyttää hänelle millaista elämä ennen Hannahia oli. Miley luulee Hannahin tarun olevan ohi, mutta isä käskee hänen kysyä uudelleen kahden viikon kuluttua.
Tennesseessä sekä Mileyllä että Robbylla on omat suhteensa. Robby rakastuu Loreleihin (Melora Hardin), ja Mileyn ja maalaispoika Travisin (Lucas Till) välille syntyy vahva side.


title: Hannah Montana: The Movie

text: Pian Miley huomaa, että Oswald on seurannut häntä kotiin, Lilyn vinkattua tälle Hannah Montanan juurista suututtuaan juhlissaan. Isoäiti muiden kyläläisten kanssa järjestää suuren varainkeruujuhlan kylän rakennuskaavaa vastaan. Juhlassa Travis, joka on aikaisemmin kuullut Mileyn laulavan, pyytää tämän lavalla ja Miley esiintyy omana itsenään. Robby ja Lorelei suutelevat ensimmäistä kertaa. Travis julkistaa, että kunnon varojen keräämiseksi Miley voisi pyytää hyvää ystäväänsä Hannah Montanaa, jonka hengen tämä pelasti surffausonnettomuudessa, esiintymään hyväntekeväisyyskonsertissa.


title: Hannah Montana: The Movie

text: Lilly tulee kylään esiintyen Hannahina, ja tytöt sopivat riitansa. Miley tapaa Travisin Hannahina, ja poika kysyy, pitäisikö tämän pyytää Mileyta ulos, sillä hänellä on vahvoja tunteita tyttöä kohtaan, ja Hannah rohkaisee Travisia tekemään niin. Travis pyytää Mileyn syömään kanssaan.


title: Hannah Montana: The Movie

text: Kuitenkin samana iltana Hannah on luvannut illastaa pormestarin seurassa. Miley vaihtelee rooleja ja juoksee pormestarin ja Travisin väliä, kunnes Travis näkee hänet pitelemässä Hannahin peruukkia. Hän tajuaa heti yhteyden, ja hylkää Mileyn. Myös Robby ja Lorelei eroavat, sillä Robby sanoo että hänen on keskityttävä tyttäreensä enemmän.


title: Hannah Montana: The Movie

text: Hannahin konsertin aika koittaa. Travis, joka huomaa Mileyn rakentaneen heidän yhdessä valmistelemansa kanakopin valmiiksi yön aikana, päättää mennä konserttiin tukemaan Mileyta. Kun Travis ilmaantuu paikalle, Hannah lopettaa laulamisen kesken laulun. Hän tuntee syyllisyyttä, riisuu peruukkinsa ja kertoo olevansa vain Miley, eikä jaksa enää kaksoiselämää. Hän laulaa oman laulunsa ”The Climb”. Yleisö kuitenkin pyytää Mileyta jatkamaan Hannahina, ja lupaa olla kertomatta salaisuutta. Miley lupaa jatkaa. Kuitenkin Oswald ryntää väkijoukosta ja nappaa kuvan Hannahista suuren salaisuutensa kera. Oswaldin kaksostyttäret ilmaantuvat paikalle. Vita kertoo, kuinka Hannah edustaa tytöille unelmaa. Oswald heltyy eikä julkaise juttuaan. Miley palaa kotiin konsertin jälkeen, suudeltuaan Travisia. Myös Robby ja Lorelei palaavat yhteen.


title: Hannah Montana: The Movie

text: "Hannah Montana: The Movie" on soundtracklevy kyseiselle elokuvalle. Se sisältää myös elokuvassa esiintyvät kappaleet. Se julkaistiin 23. maaliskuuta 2009. Albumi sisältää Miley Cyrusin hitin ”The Climb”, joka esittää kaksitoista soundtrackiin sisältyvistä kappaleista, vaikkakin seitsemän niistä kuuluu Hannah Montanalle. Levy sisältää myös uuden singlen ”Hoedown Throwdown”, johon sisältyy tanssiaskeleet, jotka Cyrus opetti yhdessä muiden tanssijoiden kanssa videolla. Levyllä esiintyy myös muita suuria artisteja: Billy Ray Cyrus, Taylor Swift, Rascal Flatts ja Steve Rushton. Billy Ray Cyrus on Miley Cyrusin isä ja he esittävät yhdessä kappaleen ”Butterfly Fly Away”. Switft kirjoitti elokuvaa varten kappaleen ”Crazier”, josta sitten tulikin hänen seuraava singlensä.


title: Hannah Montana: The Movie

text: Elokuva oli ehdolla kahdeksaan Teen Choice -palkintoon, joista pääosaa näyttelevä Miley Cyrus voitti kaksi. Elokuvan muista näyttelijöistä ehdolla kyseiseen palkintoon olivat: Jason Earles, Lucas Till ja Emily Osment.


title: Dorothy Dell

text: Dorothy Dell Goff (30. tammikuuta 1915 – 8. kesäkuuta 1934) oli yhdysvaltalainen näyttelijä. Hän esiintyi niin Broadwaylla kuin elokuvissakin.


title: Dorothy Dell

text: Mississippin Hattiesburgissa syntyneen Dellin Hollywood-ura jäi varsin lyhyeksi, sillä hän kuoli liikenneonnettomuudessa Kaliforniassa vain 19-vuotiaana. Hän ennätti kuitenkin näytellä muun muassa elokuvassa "Pikku päivänsäde" (1934), jonka ohjasi Alexander Hall ja jonka tähtenä oli Shirley Temple.


title: Dorothy Dell

text: Dell oli myös Miss New Orleans 1930. Hänet on haudattu New Orleansin Metairie Cemeteryyn.


title: Alexander Hall

text: Alexander Hall (11. tammikuuta 1894 – 30. heinäkuuta 1968) oli yhdysvaltalainen elokuvaohjaaja. Hänen töidensä joukossa ovat "Pikku päivänsäde" (1934), "Henki etsii asuntoa" (1941) ja "Vaimoni sulhaset" (1953). "Henki etsii asuntoa" toi ohjaajalle Oscar-ehdokkuuden.


title: Alexander Hall

text: Bostonissa, Massachusettsissa syntynyt Hall kuoli aivoverenkiertohäiriöön San Franciscossa 74-vuotiaana.


title: Irvin McDowell

text: Irvin McDowell (15. lokakuuta 1818 – 10. toukokuuta 1885) oli amerikkalainen ammattiupseeri, joka sai kyseenalaista kuuluisuutta hävittyään ensimmäisen Bull Runin taistelun Yhdysvaltain sisällissodan alussa.


title: Irvin McDowell

text: McDowell syntyi Columbusissa, Ohiossa. Hän pyrki Troyesin kollegeen Ranskaan ennen kuin valmistui West Pointista 1838, missä yksi hänen luokkatovereistaan oli P. G. T. Beauregard, hänen tuleva vastustajansa Bull Runin taistelussa. Hän sai komennuksen toiseksi luutnantiksi 1. Yhdysvaltojen tykistöön. McDowell palveli taktiikkaopettajana West Pointissa, ennen kuin hänestä tuli kenraali John E. Woolin kenttäadjutantti Meksikon-Yhdysvaltain sodan aikana. Hänet ylennettiin väliaikaisesti kapteeniksi Buena Vistassa ja hän palveli adjuntanttina kenraalin toimistossa sodan jälkeen. 1856 hänet ylennettiin majuriksi kenraalin toimistoon.


title: Irvin McDowell

text: McDowell ylennettiin vakinaisen armeijan prikaatinkenraaliksi 14. toukokuuta 1861, ja sai komentoonsa koillis-Virginian armeijan, vaikkei koskaan ollut komentanut joukkoja taistelussa. Ylennys oli hänen vanhan opettajansa, Salmon P. Chasen ansioita. Vaikka McDowell tiesi että hänen joukkonsa eivät olleet valmiita taisteluun ja olivat kokemattomia, paine Washingtonin poliitikkojen taholta pakotti hänet aloittamaan ennenaikaisen offensiivin konfederaation Pohjois-Virginian joukkoja vastaan. Hänen strategiansa Bull Runissa oli mielikuvituksellinen, mutta kunnianhimoisen monimutkainen, ja hänen joukkonsa olivat liian kokemattomia toteuttaakseen sen tohokkaasti, mikä johti nöyryyttävään murskatappioon.


title: Irvin McDowell

text: Bull Runin tappion jälkeen kenraalimajuri George B. McClellan sijoitettiin Washingtonia puolustavan Unionin armeijan komentoon Potomacin armeijaan. McDowell komensi divisioonaa uudessa armeijassa, mutta McClellan järjesteli uudelleen pian joukkojaan jolloin McDowell sai komentoonsa I armeijakunnan seuraavana keväänä. Hänen armeijakuntansa pysyi takana puolustamassa Washingtonia Virginian niemimaan sotaretken aikana. Sen odotettiin marssivan McClellanin tueksi, mutta hermostuneet poliitkot, jotka pelkäsivät että kenraali Stonewall Jackson hyökkäisi Shenandoahin laakson sotaretkellään viimein Washingtoniin, pitivät McDowellin 40 000 sotilasta takana.


title: Irvin McDowell

text: Viimein kolme itsenäistä päällikkyyttä eli kenraalit McDowell, John C. Frémont, ja Nathaniel Prentice Banks yhdistetiin kenraalimajuri John Popen Virginian armeijaan ja McDowell johti III armeijakuntaa. Cedar Mountainin toimiensa takia, McDowell ylennettiin viimein vakinaisen armeijan kenraalimajuriksi 1865; kuitenkin häntä syytettiin myöhemmästä katastrofista II Bull Runin taistelussa. Hän todisti myös Fitz John Porteria vastaan, kun Pope oli haastanut tämän sotaoikeuteen.


title: Irvin McDowell

text: Heinäkuussa 1864 hän sai komentoonsa Tyynenmeren puolustusalueen. Hän komensi myöhemmin Kalifornian joukkoja, 4. sotilasaluetta Arkansasissa ja Louisianassa jälleenrakentamisen aikana ja lännen sotilasaluetta. Hänet ylennettiin pysyvästi kenraalimajuriksi 1872 Hän erosi armeijasta 1882 ja palveli San Franciscon puistokomissiossa ennen kuolemaansa. Hänet on haudattu San Franciscon kansalliseen hautausmaahan.


title: Adolphe Menjou

text: Adolphe Jean Menjou (18. helmikuuta 1890 – 29. lokakuuta 1963) oli yhdysvaltalainen näyttelijä. Hän syntyi Pittsburghissa, Pennsylvaniassa, ja kuoli hepatiittiin Kalifornian Beverly Hillsissä 73-vuotiaana.


title: Adolphe Menjou

text: Menjou sai katolisen kasvatuksen ja valmistui Cornellin yliopistosta. Hän esiintyi muiden muassa elokuvissa "Nainen Pariisissa" (1923), "Etusivu uusiksi" (1931), "Tähti on syntynyt" (1937) ja "Kunnian polut" (1957).


title: Adolphe Menjou

text: Menjoulla oli irlantilainen äiti ja ranskalainen isä. Hän oli ehdolla Oscar-palkinnon saajaksi vuonna 1931 ja sai tähden Hollywood Walk of Famelta.


title: Gunn Margit Andreassen

text: Gunn Margit Andreassen (s. 23. heinäkuuta 1973 Kristiansand, Norja) on norjalainen uransa lopettanut ampumahiihtäjä. Andreassen on voittanut urallaan kaksi olympiamitalia, hopeaa Salt Lake Cityn viestissä 2002 ja pronssia Naganon viestissä 1998. MM-kisoissa Andreassen on voittanut kaksi kultamitalia, yhden hopeamitalin ja kaksi pronssimitalia.


title: Gunn Margit Andreassen

text: Andreassenilla oli yksi, vuonna 2004 syntynyt David-niminen lapsi ampumahiihtäjä Frode Andresenin kanssa. Poika kuitenkin kuoli yllättäen, ilmeisesti epilepsiakohtaukseen, uudenvuodenpäivänä 2018.


title: Edna Purviance

text: Olga Edna Purviance (21. lokakuuta 1895 Paradise Valley, Nevada, Yhdysvallat – 11. tammikuuta 1958 Hollywood, Kalifornia, Yhdysvallat) oli yhdysvaltalainen näyttelijä, joka esiintyi Charles Chaplinin mykkäelokuvissa.


title: Edna Purviance

text: Purviance syntyi Paradise Valleyssa Nevadan osavaltiossa Louise ja Madison Gates Purviancelle. Purviancen ollessa kolmevuotias perhe muutti Lovelockin kaupunkiin, jonne vanhemmat perustivat hotellin. Vanhempien erottua vuonna 1902 Louise-äiti jatkoi hotellinpitoa yksin, kunnes vuonna 1904 meni uudelleen naimisiin. Valmistuttuaan paikallisesta lukiosta vuonna 1913 Purviance muutti San Franciscoon, jossa opiskeli vuoden ajan liiketaloutta ja aloitti tämän jälkeen työskentelyn sihteerinä.


title: Edna Purviance

text:
Vuonna 1915 hän tapasi Charles Chaplinin, joka oli juuri siirtynyt Essanay-elokuvayhtiöön ja etsi elokuviinsa uutta naisnäyttelijää. Purviancella ei ollut kokemusta näyttelemisestä, mutta hän liittyi silti Chaplinin vakionäyttelijöihin. Hänen ensimmäinen roolinsa oli elokuvassa "Ilta ulkona" (1915). Purviance ja Chaplin aloittivat myös pian suhteen, joka kesti vuoteen 1918.
Purviance esiintyi yhteensä yli kolmessakymmenessä Chaplinin lyhytelokuvassa vuosina 1915–1923 ja hänen pitkissä elokuvissaan "Chaplinin poika" (1921) ja "Nainen Pariisissa" (1923). "Nainen Pariisissa" oli Chaplinin ensimmäinen draamaelokuva, jonka kautta hän yritti myös luoda Purviancelle uutta uraa draamanäyttelijänä antamalla tälle pääroolin, sillä hän piti vanhentunutta Purviancea sopimattomana jatkamaan komediarooleissa. Vaikka elokuva sai erinomaiset arviot, Purviance ei enää jatkanut elokuvauraa lopetettuaan näyttelemisen Chaplinin ohjauksessa. Hän esiintyi sen jälkeen vain kahdessa elokuvassa, pääosassa Josef von Sternbergin esittämättä jääneessä elokuvassa "A Woman of the Sea" (1926), jonka Chaplin tuotti, sekä ranskalaisessa elokuvassa "Education du Prince" (1927). Chaplin kuitenkin piti Purviancen studionsa palkkalistoilla aina tämän kuolemaan asti.


title: Edna Purviance

text: Elokuvauransa jälkeen Purviance vetäytyi Hollywoodista. Hän oli vuosina 1938–1945 avioliitossa lentäjä John Squiren kanssa ja kiersi tämän mukana lentäen Yhdysvaltoja ja Etelä-Amerikkaa. Purviance kuoli syöpään 11. tammikuuta 1958, ja hänet haudattiin Grand View Memorial Park Cemeteryyn Kalifornian Glendaleen.


title: Aldo Rossi

text: Aldo Rossi (3. toukokuuta 1931 Milano – 4. syyskuuta 1997 Milano) oli italialainen arkkitehti ja muotoilija. Hän suhtautui kriittisesti vallinneisiin arkkitehtonisiin käytäntöihin. Hänen käsityksensä kaupungista poikkesi täysin Le Corbusierin modernistisista ajatuksista. Rossille myönnettiin useita alansa tunnustuksia, kuten Pritzker-palkinto vuonna 1990.


title: Aldo Rossi

text: Rossin mielestä kaupunki on edeltäneiden aikakausien ja tyylisuuntien summa. Vuonna 1966 julkaistussa kirjassaan "L'architettura della città" ("Kaupungin arkkitehtuuri") hän toi julki käsityksensä modernista arkkitehtuurista perinteisessä eurooppalaisessa kaupungissa. Hän arvosteli modernistista oppia, jonka mukaan muoto seuraa funktiosta. Päinvastoin kuin useat edeltäjänsä hän ei yrittänyt katkaista siteitä menneisyyteen vaan pyrki sovittamaan työnsä orgaaniseksi osaksi olemassa olevaa kaupunkikuvaa. Rossin ratkaisu vanhan ja uuden yhteensovittamisen ongelmaan oli arkkityypit ("gli archetipi") eli yleispätevät muodot ja ratkaisut joihin arkkitehtuurin historiassa on toistamiseen turvauduttu.


title: Aldo Rossi

text: Rossi oli aviossa sveitsiläisen näyttelijän Sonia Ghesnerin kanssa. Pariskunnalla oli poika Fausto sekä tytär Vera. Aldo Rossi kuoli auto-onnettomuudessa Milanossa 66-vuotiaana.


title: Aldo Rossi

text: Rossi opiskeli arkkitehtuuria Politecnico di Milano -koulussa vuodesta 1949 vuoteen 1959. Uransa hän aloitti Ignazio Gardellan studiossa 1956 ja siirtyi sieltä Marco Zanuson leipiin. Hänen varhaisimmat 1960-luvun työnsä olivat lähinnä teoreettisia ja niissä näkyi 1920-luvun italialaisen modernismin sekä arkkitehti Adolf Loosin ja taidemaalari Giorgio de Chiricon töiden vaikutus. Vuonna 1955 Rossi alkoi kirjoittaa arkkitehtuuriin keskittyneeseen "Casabella-continuità" -julkaisuun. Lehti lopetettiin vuonna 1964. Rossi jatkoi kirjoitteluaan "Società"- ja "Il contemporaneo" -lehdissä. Samana vuonna hän aloitti Luca Medan kanssa Milanon 53. Triennalen suunnittelun. Vuonna 1971 Rossi voitti suunnittelukilpailun San Cataldon hautausmaan laajennuksesta Modenassa ja sai kansainvälistä mainetta.


title: Aldo Rossi

text: Vuonna 1983 Rossi otti vastaan vuoden mittaisen tehtävän Venetsian Biennalen arkkitehtuurin osaston johtajana. Vuonna 1985 hän voitti kilpailun genovalaisen "Teatro Carlo Felicen" restauroimiseksi. 1987 Rossi vei voiton kahdessa kansainvälisessä kilpailussa: toinen oli Pariisin "La Villette" ja toinen "Deutsches Historisches Museum" Berliinissä. 1980-luvun lopulla Rossi jatkoi teollisen muotoilun tutkimuksiaan Uniforille ja Alessille. Vuonna 1990 hänelle myönnettiin ensimmäisenä italialaisena Pritzker-palkinto. Hän voitti niin ikään palkinnot “Campione d'Italia nel mondo” sekä “1991 Thomas Jefferson Medal in Architecture”. Hänen viimeiseksi työkseen jäi "Ca' di cozzi" -hanke, jossa hahmoteltiin toimisto- ja asuinaluetta Veronan kaupunkia ympäröiville kummuille.


title: Aldo Rossi

text: Opetustyönsä Rossi aloitti vuonna 1963, ensin Ludovico Quaronin apulaisena Arezzossa ja sen jälkeen Carlo Aymoninon kanssa Istituto di Architettura di Venezia -oppilaitoksessa. 1965 hänet nimitettiin opettajaksi Politecnico di Milanoon. Vuodesta 1971 vuoteen 1975 hän opetti arkkitehtuuria Zürichissä, josta hän siirtyi Venetsiaan. Vuonna 1979 hänestä tuli akateemikko Accademia nazionale di San Luca -oppilaitokseen. Rossi teki uraa myös Italian ulkopuolella, hän toimi Seminario internazionale di Santiago de Compostelan johtajana, opetti useissa Yhdysvaltain yliopistoissa, kuten Cooper Unionissa New Yorkissa ja teki yhteistyötä Institute for Architecture and Urban Studies -instituutin kanssa.


title: Aldo Rossi

text: Vuonna 1981 Rossi julkaisi tieteellisen omaelämäkerran ("Autobiografia scientifica") Max Planckin esimerkin viitoittamana. Teoksessaan hän "hienostuneessa epäjärjestyksessä" ("in discreto disordine") kertailee muistojaan, esineitä, paikkoja, muotoja, valoja ja yrittää etsiä tapaa kuvailla niistä jääneitä vaikutelmia ("cercare un modo di descrivere"). Rossi vakuutteli itselleen: "Ajattelin kirjassani analysoida projektejani ja kirjoituksiani, työtäni jatkumona; käsittää ne ja selittää ne sekä saman aikaisesti esittää ne. Mutta olen nähnyt, että kirjoittaessani näistä asioista syntyikin aivan uusi projekti, jossa itsessään on jotain ennalta aavistamatonta."


title: William T. Anderson

text: William T. ”Bloody Bill” Anderson (1839 – 26. lokakuuta 1864) oli etelävaltioiden sissijohtaja Yhdysvaltain sisällissodassa. Hänet tunnettiin raakuudestaan Unionin sotilaita, Jayhawker-sissejä ja Unionia kannattavia siviilejä kohtaan Missourissa ja Kansasissa.


title: William T. Anderson

text: Anderson syntyi Kentuckyssä ja kasvoi Huntsvillessä, Missourissa. Hänen isänsä oli hatuntekijä William C. Anderson. Isä matkusti pian Kaliforniaan, jolloin Bill muutti äitinsä ja veljiensä kanssa Agnes City Townshipiin, Kansasiin. Hän työskenteli jonkin aikaa vankkurireiteillä ja oli epäiltynä rikoksista, lähinnä hevosvarkauksista Missourissa.


title: William T. Anderson

text: Kesällä 1863 Anderson liittyi veljensä kanssa William Quantrillin komentamaan etelävaltioita kannattavaan sissijoukkoon. Hänen sisarensa Mary, Josephine ja Martha oli viety Kansas Cityyn vankilaan epäiltyinä etelävaltioiden sissien avustamisesta. 14. elokuuta vankila romahti, jolloin Mary rampautui ja neljä naista, heidän joukossaan Josephine, kuoli. Tämä sai Andersonin kohtelemaan Unionin sotilaita ja siviilejä erittäin raa’asti.


title: William T. Anderson

text: Anderson osallistui Lawrencen kaupungin ryöstöön Kansasissa 21. elokuuta 1863. Noin 200 miestä ja poikaa surmattiin ja kaupungin rakennukset poltettiin. Tämän jälkeen Anderson perusti oman sissikomppaniansa Missourissa maaliskuussa 1864. Hänen joukkoonsa kuuluivat Jesse James ja Frank James, ja heillä oli tapana ampua vankinsa ja koristaa hevostensa suitset näiden päänahoilla. 27. syyskuuta 1864 Anderson ja hänen miehensä syyllistyivät Clementin massamurhaan Missourissa. He ryöstivät siviilejä ja tappoivat 22 Unionin sotilasta, jotka olivat menossa koteihinsa lomalle. Tämän jälkeen Unionin majuri A. V. E. Johnston järjesti Andersonille väijytyksen, mutta etelävaltioiden sissit nujersivat hänet ylivoimalla. Antautuneet ammuttiin ja 120 Unionin miestä sai surmansa.


title: William T. Anderson

text: Unionin eversti Samuel P. Cox otti nyt tehtäväkseen Andersonin eliminoimisen. Hän paikansi Andersonin Rayn piirikuntaan Missourissa ja järjesti väijytyksen, jossa Andersonia ammuttiin päähän. Andersonin ruumis vietiin Richmondiin Missouriin ja asetettiin julkisesti näytteille ja valokuvattiin. Hänet haudattiin Richmondin pioneerien hautausmaahan merkitsemättömään hautaan.


title: Point of Impact

text: Point of Impact (tunnetaan myös nimellä "Spanish Rose") on vuonna 1993 ensi-iltansa saanut yhdysvaltalainen rikoselokuva. Elokuvan ohjasi Bob Misiorowski ja käsikirjoitti George Fernandez. Pääosassa esiintyivät Michael Paré, Michael Ironside ja Barbara Carrera.


title: Point of Impact

text: Jack David on kova ja suorapuheinen poliisi, jota syytetään työparinsa kuolemasta erään pieleen menneen tehtävän johdosta. Kaiken syytösten takana on korruptoitunut pomo Martin Cullen. David erotetaan poliisivoimista ja saa yllättäen töitä kuubalaiselta rikospomolta Roberto Largolta. Davidin tehtävänä on toimia Largon vaimon Evan henkivartijana. David saa tietää Largon olevan yhteydessä entiseen pomoonsa Culleniin ja yrittää saada totuuden selville, jolla hän saisi paljastettua koko huijauksen.


title: Backsliders

text: Backsliders oli 1970- ja 1980-luvun taitteessa perustettu suomalainen hard rock -yhtye. Erityisesti moottoripyöräilijöiden keskuudessa suosittu yhtye ehti julkaista viisi studioalbumia sekä yhden Hurriganes-coveralbumin yhdessä kitaristi Albert Järvisen kanssa nimellä Flashbacksliders, kunnes yhtyeen toiminta hiipui 1990-luvunpuolivälissä.


title: Backsliders

text:
Kitaristit Dan Eklund ja Olli Hildén jatkoivat Backslidersin jälkeen soittajina Michael Monroen taustayhtyeessä. Hildén on Monroen serkku.Flashbacksliders:
Kokoelma-albumit:


title: Ernie Davis

text: Ernie Davis (14. joulukuuta 1939 New Salem, Fayette County, Pennsylvania – 18. toukokuuta 1963 Cleveland, Ohio) oli yhdysvaltalainen amerikkalaisen jalkapallon pelaaja. Hän voitti vuoden 1961 Heisman Trophyn. Hän oli ensimmäinen afroamerikkalainen pelaaja, jolle myönnettiin kyseinen palkinto.


title: Ernie Davis

text: Yli 50 yliopistoa tarjosi Davisille stipendiä aikana, jolloin ne olivat afroamerikkalaisille tiukassa. Hän päätti seurata Syracusen yliopistossa idoliaan Jim Brownia, jonka urheilulehti The Sporting News valitsi vuonna 1999 kaikkien aikojen amerikkalaisen jalkapallon ammattilaispelaajaksi. Syracusessa Davis sai kannettavakseen Brownin numeron 44 paidan. Lukuisten voittojen ja murskattujen yliopistosarjaennätysten kautta Davisista tuli NFL:n ykkösvaraus (ensimmäinen afroamerikkalainen ykkösvaraus) 1962. Varauksen teki Washington Redskins, mutta Davis kaupattiin heti Cleveland Brownsiin, jossa Jim Brownkin pelasi.


title: Ernie Davis

text: Davis ei kuitenkaan pelannut yhtään ammattilaisottelua, sillä hän sairastui kesällä 1962 akuuttiin myelooiseen leukemia, johon hän kuoli toukokuussa 1963 vain 23-vuotiaana. Hänelle myönnettiin vuonna 1979 postuumisti paikka College Football Hall of Famessa. Ernie Davis Middle School on hänen mukaansa on nimetty koulu Elmirassa Chemungin piirikunnassa New Yorkissa, jonne hän muutti 12-vuotiaana ja jossa hänen lahjansa amerikkalaiseen jalkapalloon kävivät ilmi. Davis on haudattu paikkakunnan Woodlawnin hautausmaalle.


title: Ernie Davis

text: Robert C. Gallagherin kirjaan "Ernie Davis: The Elmira Express" perustuva Hollywood-elokuva "Express - Ernie Davisin tarina ()" vuodelta 2008 kertoo Ernie Davisin elämäntarinan. Elokuvassa Davisia näyttelee Rob Brown. Syracuse Orangen päävalmentaja Ben Schwartzwalderia näyttelee Dennis Quaid.


title: Eduard Venski

text: Eduard Venski (s. 21. huhtikuuta 1977) on valkovenäläinen lentopalloilija, peilipaikaltaan keskitorjuja. Venski on pelannut Suomen lentopalloliigassa kaudesta 2002-2003 lähtien. Hänen seuransa on ollut läpi vuosien Vammalan Lentopallo, jonka riveissä Venski on saavuttanut kaksi SM-kultaa, kaksi SM-hopeaa ja kolme SM-pronssia. Venski on valittu urallaan kuusi kertaa lentopalloliigan tähdistökentälliseen (2009, 2010, 2011, 2012, 2014, 2015), ja kerran hänet on noteerattu liigan parhaimmaksi pelaajaksi (2011). Venski on kautta aikain toiseksi eniten tähdistökentälliseen valintoja saanut pelaaja lentopalloliigassa. SM-liigaotteluita Venski on kaiken kaikkiaan pelannut uransa aikana liki 500. Venski on voittanut lentopalloliigan torjuntatilaston viidesti, kausina 2008-09, 2009-10, 2010-11, 2012-13, 2014-15.


title: Eduard Venski

text: Kauden 2015-16 päätteeksi VaLePa ilmoitti seuraikoniksi muodostuneelle Venskille, ettei halua jatkaa hänen sopimustaan. Venski olisi ollut valmis tekemään jatkosopimuksen. Venski pelasi VaLePassa yhtäjaksoisesti yhteensä 14 kautta.


title: Glen Duncan

text: Glen Duncan (s. 1965 Bolton) on brittiläinen kirjailija.


title: Glen Duncan

text: Duncan opiskeli filosofiaa ja kirjallisuutta Lancasterin yliopistossa. Hänen esikoisromaaninsa "Hope" ilmestyi vuonna 1997. Duncan asuu New Yorkissa ja Lontoossa.


title: Berliinin kongressi

text: Berliinin kongressi 13. kesäkuuta – 13. heinäkuuta 1878 oli Euroopan suurvaltojen huippukokous, joka päätti Balkanin kansojen ja valtioiden kohtalosta Venäjän keisarikunnan ja Osmanien valtakunnan välisen sodan (1877–1878) jälkeen. Kongressia johti Saksan keisarikunnan kansleri Otto von Bismarck ja myös Britannian pääministerillä Benjamin Disraelilla oli siellä keskeinen rooli.


title: Berliinin kongressi

text: Venäjä ja Ottomaanit olivat jo solmineet maaliskuussa 1878 San Stefanon rauhansopimuksen, joka liitti Venäjään itäosan Armeniaa ja loi suur-Bulgarian, johon kuului 3/5 Balkanista. Kongressi mitätöi San Stefanossa tehtyjä päätöksiä ja uudet päätökset olivat: Romania, Serbia ja Montenegro itsenäistyivät. Bulgariasta tuli itsenäinen ruhtinaskunta, joka menetti Turkille Makedonian ja Itä-Rumelian. Venäjä sai Bessarabian ja osia Armeniasta (Kers). Britannia sai Kyproksen. Bosnia ja Hertsegovina siirtyivät Itävalta-Unkarin hallintaan


title: Berliinin kongressi

text: Kongressin varsinaiset osallistujamaat olivat Brittiläinen imperiumi, Itävalta-Unkari, Ranska, Saksa, Italia, Venäjä ja Osmanien valtakunta. Kreikan, Romanian, Serbian ja Montenegron lähettiläät saivat osallistua omien maidensa asioiden käsittelyyn, mutta eivät olleet kongressin täysivaltaisia jäseniä.


title: Mosby Parsons

text: Mosby Monroe Parsons (21. toukokuuta 1822 – 15. elokuuta 1865) oli yhdysvaltalainen upseeri Meksikon–Yhdysvaltain sodassa ja prikaatikenraali etelävaltioiden armeijassa Yhdysvaltain sisällissodan aikana.


title: Mosby Parsons

text: Parsons syntyi Gustavus Adolphus Parsonsin ja hänen vaimonsa Patience Monroe Bishopin vanhimmaksi lapseksi Charlottesvillessä Virginiassa. Kun hän oli 13-vuotias, perhe muutti Colen piirikuntaan Missouriin. Kaksi vuotta myöhemmin Parsons muutti uudestaan Jefferson Cityyn, mitä hän piti sen jälkeen kotinaan. Nuorena miehenä Mosby luki lakia ja sai pätevyyden 1846. Hän palveli vapaaehtoisena Meksikon-Yhdysvaltain sodassa kapteenina eversti Alexander W. Doniphanin rykmentissä ja sai maininnan urheudesta Sacramenton taistelussa 28. helmikuuta 1847. Hän palasi sodan jälkeen Missouriin ja avioitui Mary Wellsin kanssa 18. syyskuuta 1850. Hänen vaimonsa kuitenkin kuoli kolmen vuoden päästä, ja hänelle jäi poika Stephen Kearney Parsons.


title: Mosby Parsons

text: Parsons palveli Yhdysvaltain piiriasianajajana läntisessä Missourissa. Vuonna 1856 hänet valittiin valtion lainsäädäntöön. Hänestä tuli osavaltion senaattori vuonna 1858. Hän palveli senaattorina alkuvuoteen 1861 ja sisällissodan syttymiseen saakka.


title: Mosby Parsons

text: Eroamiskriisin aikana Missourissa Parsons nimitettiin prikaatikenraaliksi ja komentajaksi 6. Missourin kansalliskaartiin. Hän saapui liian myöhään eikä ehtinyt ottaa osaa kahakkaan Boonvillessä mutta johti divisioonaansa Carthagessa ja Wilson's Creekin taistelussa Missourissa ja Pea Ridgen taistelussa Arkansasissa.


title: Mosby Parsons

text: Parsons nimitettiin prikaatikenraaliksi konfederaation armeijaan 5. marraskuuta 1862, ja hän johti jalkaväkiprikaatiaan Prairie Grovessa Arkansasissa kuukautta myöhemmin. Hänen joukkonsa osallistui hyökkäykseen Helenaan Arkansasiin 4. heinäkuuta 1863, ja hän auttoi Richard Tayloria pysäyttämään Nathaniel Prentice Banksin Red River -sotaretken 1864 Louisianassa, ja vastustamaan Unionin kenraalimajuri Frederick Steele Camdenin tutkimusretkeä Arkansasiin.


title: Mosby Parsons

text: Parsonsin ylensi kenraalimajuriksi Trans-Mississippin alueen komentaja Edmund Kirby Smith 30. huhtikuuta 1864, mutta presidentti Jefferson Davis ei vahvistanut ylennystä.


title: Mosby Parsons

text: Sodan päätyttyä Parsons lähti monien muiden Missourin konfederaatiolaisten tavoin Meksikoon, koska ei halunnut antautua. Parsons ja hänen viisi kumppaniaan, mukaan lukien entinen konfederaation kongressin jäsen Aaron H. Conrow, vangittiin ja teloitettiin lähellä Camargoa Chihuahuassa 15. elokuuta 1865. Asialla oli rosvojoukko. Hänet on sanottu haudatun Nuevo Leoniin, mutta hautapaikkaa ei tiedetä, eikä varmuutta ole siitä, haudattiinko hänet ylipäänsä.


title: Jake McDorman

text: Jake McDorman (s. 8. heinäkuuta 1986) on yhdysvaltalainen näyttelijä, joka on näytellyt muun muassa elokuvassa "Aquamarine" hengenpelastaja Raymondia ja "Kampus Greekissa" Evania. McDorman näytteli pääosaa Brian Finchiä CBS:n jännityssarjassa "Limitless". Hän on myös vieraillut esimerkiksi televisiosarjoissa "C.S.I. Miami" ja "House".


title: Jake McDorman

text: McDorman syntyi Dallasissa, Texasissa Deborah Gale (o.s. Stallings) ja John Allen McDorman III:lle. McDormanilla on pikkusisko, Morgan, sekä isosiskopuoli, Mandy. Lopetettuaan Boy Scouts of Americassa panostaakseen näyttelijänuraansa McDorman sai ensimmäisen roolinsa esittäen partiolaista opetusvideossa. McDorman opiskeli näyttelemistä Dallas Young Actors Studiossa ja kävi Richmondin High Schoolia, Westwood Junior High Schoolia sekä Northwood Hills Elementary Schoolia.


title: TW Hydrae

text: TW Hydrae on T Tauri -tyypin muuttuva tähti, joka sijaitsee Vesikäärmeen tähdistössä, noin 56 parsekin (183 valovuoden) etäisyydellä. Se on osa laajempaa, nuorten tähtien muodostamaa TW Hydraen assosiaatiota.


title: TW Hydrae

text: TW Hydrae on varsin nuori tähti. Sen massa on suunnilleen yhtäsuuri kuin Auringolla, mutta ikä on vain noin 10 miljoonaa vuotta. Tähteä ympäröi protoplanetaarinen kiekko, jonka säde on noin 225AU:ta ja jonka keskellä on noin 8AU läpimittainen aukko. Radio- ja infrapuna-alueella tehtyjen mittausten perusteella on päätelty, että kiekossa tapahtuu aktiivista planetesimaalien muodostumista. Tähdeltä on löydetty myös vajaan 10 Jupiterin massainen planeetta, TW Hya b.


title: John Greely

text: John Greely on metallimusiikin laulaja, joka on laulanut yhdysvaltalaisessa power metal -yhtyeessä Iced Earth. Hän oli laulajana yhtyeen albumilla "Night of the Stormrider". Myöhemmin hän menetti asemansa vokalistina jouduttuaan erimielisyyksiin Jon Schafferin kanssa.


title: Nathaniel Lyon

text: Nathaniel Lyon (14. heinäkuuta 1818 – 10. elokuuta 1861) oli Unionin kenraali Yhdysvaltain sisällissodassa. Hänet muistetaan toimistaan Missourissa sodan alussa. Hän oli ensimmäinen sisällissodassa kaatunut Unionin kenraali.


title: Nathaniel Lyon

text: Lyon oli syntynyt Ashfordissa Connecticutissa ja valmistui West Pointista vuonna 1841. Hän sai komennuksen toiseksi luutnantiksi 2. USA:n ratsuväkeen ja taisteli seminolisodissa Floridassa ja Meksikon–Yhdysvaltain sodassa. Hänet ylennettiin kapteeniksi Contrerasiin ja Churubuscoon. Hän palveli rajaseudulla, ja osallistui intiaanien joukkomurhaan Clear Lakessa Kaliforniassa vuonna 1850.


title: Nathaniel Lyon

text: Maaliskuussa 1861 hän saapui St. Louisiin komentamaan D-komppaniaa 2. USA:n jalkaväkeen. Hän epäili kaupungin kuvernöörin antavan salaa aseita etelävaltioille Unionin asevarastosta, ja marssitti joukkonsa piirittämään Missourin osavaltion joukkojen leiriä. Seurauksena oli mellakointia St. Louisissa ja 10. toukokuuta 1861 hänen joukkonsa avasivat tulen siviilijoukkoon, jolloin 28 ihmistä kuoli ja 77 haavoittui. Tämän jälkeen hänet ylennettiin prikaatinkenraaliksi ja hän sai komentoonsa Unionin joukot Missourissa. Lyon julisti sodan St. Louisin kuvernööri Claiborne J. Jacksonia ja Missourin osavaltiokaartia vastaan. Lyon jahtasi Jacksonia Jeffersonvilleen, josta kuvernööri pakeni osavaltion hallinnon kanssa Boonevilleen, ja Lyon nimitti tilalle oman hallituksensa.


title: Nathaniel Lyon

text: 13. heinäkuuta Lyon leiriytyi Springfieldiin Missouriin 6 000 unionin sotilaan kanssa. Sterling Pricen ja Benjamin McCulloughin 12 000 miehen konfederaatiolaisjoutkot marssivat Springfieldiin, ja 10. elokuuta armeijat kohtasivat Wilson's Creekin taistelussa.


title: Nathaniel Lyon

text: Lyon haavoittui taistelussa kahdesti, ja lopulta häntä ammuttiin rintaan, päähän ja jalkaan. Hänet on haudattu Eastfordiin Connecticutiin.


title: Dominic Barker

text: Dominic Barker (s. 1966 Lancashire, Englanti) on nykyisin Barcelonassa asuva kirjailija. Hän on julkaissut nuorten fantasiaromaanin "Pertteli: Poika joka ei halunnut pelastaa maailmaa" ja sen jatkon "Blart II: The Boy Who was Wanted Dead or Alive - Or Both".


title: Pyhän Andreaan kirkko (Oulu)

text: Pyhän Andreaan kirkko on yksi Karjasillan seurakunnan kirkoista. Kirkko sijaitsee Kaakkurin kaupunginosassa Oulussa.


title: Pyhän Andreaan kirkko (Oulu)

text: Punatiilinen modernistinen kirkko on rakennettu vuosina 2003–2004. Sen on suunnitellut arkkitehti Janne Pihlajaniemi arkkitehtitoimisto Arkkitehdit m3 Oy:stä. Kirkkosaliin mahtuu 500 henkeä.


title: Pyhän Andreaan kirkko (Oulu)

text: Kirkon lattimosaiikit ja ikkunalasien kuvioinnit on suunnitellut taidegraafikko Lauri Rankka. Kirkkotekstiilit ovat tekstiilitaiteilija Tiina Toivolan käsialaa.


title: George Beahm

text: George Beahm on yhdysvaltalainen kirjailija. Hän on kustantanut kirjoja ja toiminut kustantamoissa markkinointijohtajana, kustannustoimittajana ja kirjojen pakkaajana. Hän on kirjoittanut kymmeniä kirjoja kirjailijoista ja kirjallisuudesta. Beahm asuu puolisonsa kanssa Virginiassa.


title: Andrei Bitov

text: Andrei Georgijevitš Bitov (; 27. toukokuuta 1937 Pietari – 3. joulukuuta 2018 Moskova, Venäjä) oli venäläinen kirjailija, joka on kirjoittanut useita kokeellisia teoksia. Hän sai Bunin-palkinnon 2006 proosavalikoimastaan.


title: Andrei Bitov

text: Bitov on ollut professori Pekka Pesosen keskeinen tutkimuskohde, ja hän pitää Bitovia ”venäläisen postmodernismin” isänä.


title: Anders Bodelsen

text: Anders Bodelsen (s. 1937) on tanskalainen jännityskirjailija. Hänet yhdistetään tanskalaisen kirjallisuuden uusrealismin aaltoon 1960-luvulla.


title: John S. Marmaduke

text: John Sappington Marmaduke (14. maaliskuuta 1833 – 28. joulukuuta 1887) oli etelävaltioiden kenraali Yhdysvaltain sisällissodassa ja Missourin kuvernööri vuosina 1884–1887, kuolemaansa saakka.


title: John S. Marmaduke

text: Hän syntyi Arrow Rockissa Saline Countyssä, Missourissa. Hänen isänsä Meredith Miles Marmaduke (1791–1864) oli Missourin kahdeksas kuvernööri. Hänen isoisoisänsä John Breathitt oli palvellut Kentuckyn kuvernöörinä vuosina 1832–1834, kuollen virassaan.


title: John S. Marmaduke

text: Marmaduke meni Chapel Hillin akatemiaan Lafayette Countyssä Missourissa ja Masonic Collegeen Lexingtonissa Missourissa, ennen kuin meni Yalen yliopistoon kahdeksi vuodeksi ja Harvardiin vuodeksi. Kongressimies John S. Phelps nimitti Marmaduken West Pointiin, mistä hän valmistui 1857, 30. luokkansa 38 oppilaasta. Hän palveli vähän aikaa toisena luutnanttina kiväärimiehissä ennen kuin siirrettiin ratsuväkeen eversti Albert Sidney Johnstonin alaiseksi. Marmaduke palveli Utahin sodassa mormoneja vastaan 1858–1860.


title: John S. Marmaduke

text: Sisällissodan alussa hän oli Missourin osavaltiokaartin eversti. Hänen joukkonsa epäonnistuivat Boonvillen taistelussa 17. heinäkuuta 1861. Kiukustuneena tilanteesta Marmaduke erosi, ja meni Richmondiin Virginiaan, missä hänet nimitettiin 1. luutnantiksi konfederaation vakinaiseen armeijaan. Konfederaation sotahallinto käski hänet palvelukseen Arkansasiin, missä hänet valittiin pian everstiluutnantiksi 1. Arkansasin pataljoonaan. Hän palveli kenraaliluutnantti William J. Hardeen esikunnassa, joka oli entinen West Pointin jalkaväentaktiikoiden opettaja. Marmaduken entinen komentaja Utahin sodassa, Albert Sidney Johnston, pyysi häntä liittymään esikuntaansa alkuvuonna 1862.


title: John S. Marmaduke

text: Marmaduke haavoittui Shilohin taistelussa everstinä 3. konfederaation jalkaväessä, ja oli toimintakyvytön useita kuukausia. Marraskuussa 1862 sotahallinto ylensi hänet prikaatinkenraaliksi. Hänen ensimmäinen komennuksensa prikaatinkenraalina oli Prairie Groven taistelu. Huhtikuussa 1863 Marmaduke lähti Arkansasista 5 000 miehen ja kymmenen tykistöyksikön kanssa ja meni Unionin miehittämään Missouriin. Kuitenkin hän joutui perääntymään Cape Girardeaun taistelussa ja pakotettiin palaamaan Helenaan Arkansasiin.


title: John S. Marmaduke

text: Syyttelyt seurasivat pian Marmadukea. Syyskuussa 1863 hänen suora esimiehensä Lucius M. "Marsh" Walker syytti häntä pelkuruudesta taustelukentällä, koska hän ei ollut miestensä kanssa läsntä. Walker piti tätä loukkauksena ja haastoi tämän kaksintaisteluun, joka päättyi Walkerin kuolemaan 6. syyskuuta.


title: John S. Marmaduke

text: Marmaduke komensi myöhemmin ratsuväendivisioonaa Trans-Mississippin alueella, palveli Red River-sotaretkellä ja Pricen ryöstöretkellä Missouriin, missä hän jäi sotavangiksi Mine Creekin taistelussa perääntymismatkalla Westportin taistelusta. Yhä sotavankina Johnson's Islandissa Ohiossa ollessaan Marmaduke ylennettiin kenraalimajuriksi maaliskuussa 1865. Hänet vapautettiin kun sota loppui.


title: John S. Marmaduke

text: Sodan jälkeen hän asui St. Louisissa, työskenteli vakuutusalalla, rautateillä ja Missourin kuvernöörinä. Hän kuoli kuvernöörin virassaan keuhkokuumeeseen 1887 ja on haudattu Arlingtonin sotilashautausmaahan. Kaksi hänen veljeään kuoli sisällissodassa.


title: Gino Bianco

text: Luigi Emilio Rodolfo Bertetti Bianco, paremmin tunnettu nimellä Gino Bianco (22. heinäkuuta 1916 Milano, Italia – 8. toukokuuta 1984 Rio de Janeiro, Brasilia) oli kilpa-ajaja, joka ajoi yksityistä Maseratia Escuderia Bandeirantes-tallille. Hän muutti lapsena Brasiliaan ja aloitti kilpa-autoilun siellä. Hän osallistui neljään Formula 1-osakilpailuun, parhaana tuloksenaan 18. sija 1952 Britannian Grand Prix:ssa. Muut kilpailut Bianco keskeytti.


title: Crazy Machines

text: Crazy Machines on saksalaisen FAKT Softwaren kehittämä tietokonepeli. Pelimekaniikka perustuu suurelta osin The Incredible Machine -pelisarjaan. Crazy Machines on pulmapeli, jossa pelaajan tulee suorittaa erilaisia tehtäviä monimutkaisia laitteistoja rakentamalla. Peliin on julkaistu useita laajennuksia ja sille on tehty jatko-osa Crazy Machines II. Pelistä on olemassa sekä saksan- että englanninkielinen versio.


title: Herbie Brennan

text: James Herbert ”Herbie” Brennan (s. 1940) on irlantilainen kirjailija. Hän on kirjoittanut useita kymmeniä kirjoja ja hänen teoksiaan on ilmestynyt yli viidessäkymmenessä maassa.


title: Loveenlankeaminen

text: Loveenlankeaminen tarkoittaa suomalaisessa kansanperinteessä tietäjän vaipumista tai matkustamista loveen, joka käsitettiin ehkä yleisimmin vainajalaksi. Tutkijat ovat arvelleen loveenlankeamisen tarkoittavan hurmos- eli transsitilaa.


title: Loveenlankeaminen

text: Šamanistisissa perinteissä noidat ovat käyttäneet hurmostilaan päästäkseen muun muassa paastoamista, hyppelyä, soittoa ja huumausaineita. Suomensukuiset kansat ovat aikanaan käyttäneet noitarumpua ja päristintä. Loveenlankeamisen alussa tapahtuu hermokouristuksia, jotka johtavat tajuttomuuteen. Tässä tilassa henkilö sielun uskotaan poistuvan ruumiista tuonpuoleiseen, missä häneen asettuvat henget ja saneluttavat hänellä tahtonsa.


title: Loveenlankeaminen

text: Puhekielessä loveenlankeamiselle on muodostunut myös rakastumista tarkoittava merkitys johdannaisena englannin kielen sanasta "Love".


title: Linjaradio

text: Linjaradio oli Suomen rataverkolla vuosina 1962–2011 käytetty analoginen, VHF-taajuusalueella toiminut radioverkko, jota käytettiin yhteydenpitoon esimerkiksi liikenteenohjaajan ja kuljettajan tai matkustajajunassa kuljettajan–konduktöörin välillä, vaihto- ja ratatöissä tai kahden junayksikön välillä.